open-index/open-wikipedia-markdown huggingface dataset:
పెంచిన ప్రేమ

**పెంచిన ప్రేమ** శ్రీకృష్ణసాయి పతాకంపై యర్రా అప్పారావు నిర్మించిన తెలుగు డబ్బింగ్ సినిమా.   ఈ సినిమా 1963, నవంబర్ 1న విడుదలయ్యింది. ఈ సినిమాకు తమిళ మాతృక అన్నై. 
## నటీనటులు
* పి.భానుమతి
* ఎస్.వి. రంగారావు
* జానకి
* టి.ఎస్.ముత్తయ్య
* హరనాథ్
* సరస్వతి
* చంద్రబాబు

## సాంకేతికవర్గం
* కథ: నీహార్ రంజన్ గుప్తా
* మాటలు: అనిసెట్టి
* పాటలు: అనిసెట్టి
* సంగీతం: ఆర్. సుదర్శనం
* దర్శకత్వం: కృష్ణన్ - పంజు
## పాటలు
ఈ చిత్రంలోని గీతాలను అనిసెట్టి రచించగా, ఆర్.సుదర్శనం సంగీతం కూర్చాడు. 

## కథ
తనకు ఇక సంతాన ప్రాప్తి లేదని డాక్టరు ద్వారా తెలుసుకున్న సావిత్రి (భానుమతి) అమ్మా అని పిలిపించుకోవాలని తహతహలాడి పోతుంది. దైవికంగా ఒక సామాన్య వ్యక్తిని ప్రేమించి గర్భవతి అయిన చెల్లెలు సీత (షావుకారు జానకి) మూలంగా ఆమె కోరిక నెరవేరుతుంది. ఐతే సీత అంత సులభంగా తన బిడ్డను అక్కకు అప్పగించడానికి ఒప్పుకోదు. తన భర్త హామీగా నిలిచిన వ్యాపారం దెబ్బతినిపోగా అతనిని జైలు నుండి తప్పించడానికి శ్రీమంతురాలైన అక్క నుండి యాభైవేల రూపాయలు తీసుకుని తన కొడుకును అప్పగిస్తుంది. మళ్ళీ తన కొడుకు పేరు కూడా తలవనని దేవుని ముందు ప్రమాణం చేసి తన భర్త గురుస్వామి (టి.ఎస్.ముత్తయ్య)తో కలిసి రంగూన్ వెళ్లిపోతుంది. 20 సంవత్సరాల తర్వాత ప్రమాదంలో కుంటివాడైన భర్తతో తిరిగి మద్రాసు వస్తున్నట్టు సీత వ్రాసిన జాబు చదివి సావిత్రి తల్లడిల్లుతుంది. అసలు రహస్యం కుమారుడు చంద్రం (హరనాథ్)కు ఎక్కడ తెలుస్తుందో అనే అనుమానం, ఆందోళనలతో ఆమెలో తుఫాను రేగుతుంది. బిడ్డను కళ్ళతోనైనా చూస్తూ కాలంగ గడపవచ్చనే ఆశతో అంతదూరం నుండి వచ్చిన గురుస్వామి దంపతులు తమకు వేరే ఇంటి కాపురం ఏర్పాటు కావడం చూసి క్రుంగిపోతారు. చంద్రం తల్లిని కలుసుకోకుండా సావిత్రి కట్టుదిట్టం చేస్తుంది. ఆ బందిఖానాలోంచి బయటపడాలని ఆలోచిస్తున్న గురుస్వామి చంద్రం కారు క్రింద పడతాడు. చంద్రం తమ బిడ్డ అని తెలుసుకున్న తల్లిదండ్రులు ఉప్పొంగిపోతారు. చంద్రం ప్రేమ తల్లిదండ్రులవైపు ఎక్కడ తిరిగిపోతుందో అనే భయాందోళనలతో సావిత్రి చంద్రాన్ని తీసుకుని రామేశ్వరం వెళ్ళిపోతుంది. చంద్రం మేడ మీద నుండి పడి గాయపడ్డప్పుడు అతనికి ఇంటినుంచి పోతూ సీత వ్రాసిన జాబు కనిపిస్తుంది. చంద్రాన్ని మభ్యపెట్టడానికి సావిత్రి ప్రయత్నిస్తుండగా, ఆమె భర్త వేణు (ఎస్.వి.రంగారావు) అసలు సంగతిని బయటపెడతాడు. అది విన్న చంద్రానికి మతిపోతుంది. సావిత్రిని నీవు నాకు అమ్మకాదు పెద్దమ్మ అంటాడు. కట్లతోనే తన తల్లిదండ్రులను కలవడానికి బయలుదేరుతాడు. ఆఖరుకు వేణు ప్రోద్బలంతో సీత ఇంటికి వచ్చిన సావిత్రిని అమ్మా అని పిలువవలసిందిగా సీత కొడుకును ఆదేశిస్తుంది. చివరకు చంద్రం సావిత్రిని అమ్మా అని సంబోధిస్తాడు. సావిత్రి హృదయం కరిగి ఇతడు మన బిడ్డ అని సీతతో అనడంతో కథ సుఖాంతమౌతుంది.

## ఇతర విశేషాలు
* ఈ చిత్రం హిందిలో లాడ్‌లా పేరుతో 1966లో పునర్నించబడింది. ఏ.వి.యం. ప్రొడక్షన్స్ నిర్మించిన ఈ చిత్రంలో భానుమతి పాత్రను నిరూపా రాయ్ పోషించింది.
* తమిళ మాతృక అన్నైలో  నటనకు 1962లో భానుమతి ఉత్తమ తమిళనటి పురస్కారం లభించింది.

## మూలాలు

వర్గం:భానుమతి నటించిన సినిమాలు
వర్గం:డబ్బింగ్ సినిమాలు
వర్గం:ఎస్.వి.రంగారావు  నటించిన సినిమాలు
త్రిపుర (సినిమా)

**త్రిపుర** రాజకిరణ్ దర్శకత్వంలో నాని, కలర్స్ స్వాతి, నవీన్ చంద్ర ప్రధాన తారాగణంగా ఎ.చినబాబు, ఎం.రాజశేఖర్ నిర్మించిన 2015 నాటి తెలుగు చలన చిత్రం.
## కథ
వరహాపట్నం అనే గ్రామం. అందులో శివన్నారాయణ దంపతుల (శివన్నారాయణ, రజిత) పెద్దమ్మాయి త్రిపుర అలియాస్ చిట్టి (స్వాతి). మరదలు త్రిపురకూ, ఇంట్లోవాళ్ళకీ ఇష్టం లేకపోయినా ఆమెనే పెళ్ళాడాలని తిరిగే మేనమామ సన్న్యాసిరాజు (సప్తగిరి). పెళ్ళీడుకొచ్చినా వచ్చిన సంబంధాలన్నీ తప్పిపోతున్న త్రిపురకు ఒక చిత్రమైన లక్షణం. ఆ అమ్మాయికి ఎవరి గురించైనా, ఏదైనా కలలో వస్తే - అది నిజమవుతుంటుంది. ఊరు ఊరంతా ఆ అమ్మాయి నిద్ర లేవగానే - ఆమె కలల్లో తమ గురించి, తమ వాళ్ళ గురించి ఏమొచ్చిందో తెలుసుకోవడానికి క్యూలు కడుతుంటారు.
 
కలలపై ట్రీట్‌మెంట్ కోసం త్రిపురను హైదరాబాద్‌లో ప్రొఫెసర్ రమేశ్ (రావు రమేశ్) దగ్గరకు తీసుకువెళతారు. అక్కడ డాక్టర్ నవీన్ (‘అందాల రాక్షసి’ ఫేమ్ నవీన్ చంద్ర) ఆమెకు ట్రీట్‌మెంట్ చేయడం మొదలుపెడతాడు. అప్పటి దాకా ఎవరిని చూసినా పెళ్ళికి వద్దనే హీరోయిన్ తీరా ఒక్క అనుకోని ముద్దుకే సదరు డాక్టర్‌ను ఇష్టపడుతుంది. ఆ మరునాడే అతని బెకైక్కి ఊరంతా తిరుగుతుంది. అతనూ ఆనందంగా తిప్పుతాడు. పెళ్ళికి ఒప్పుకోని తల్లితండ్రుల్ని వదిలేసి, లేచిపోదామని హీరోయిన్ అంటుంది. చివరకు డాక్టర్‌తో హీరోయిన్ పెళ్ళవుతుంది.

పెళ్ళయి హైదరాబాద్ వచ్చిన హీరోయిన్‌కు రకరకాల అనుభవాలు. ఊరికి దోవ అడిగిన వ్యక్తి మరణిస్తాడు. కలలో వచ్చినట్లే బ్రోకర్ తాతారావుకు యాక్సిడెంట్ అవుతుంది. ఇంతలో తన భర్తను తానే కత్తితో పొడిచినట్లు కల. అక్కడ ఇంటర్వెల్. మరోపక్క డాక్టర్ నవీన్‌తో చాలా సన్నిహితంగా మెలిగిన కొలీగ్ డాక్టర్ ఈషా (పూజా రామచంద్రన్) నెలరోజులుగా కనిపించదు. డాక్టర్ నవీన్‌కు ఫ్రెండ్‌‌స గ్రూప్‌లో ఒకడైన సర్కిల్ ఇన్‌స్పెక్టర్ తిలక్ (కన్నడ నటుడు తిలక్) దర్యాప్తు చేస్తుంటాడు.  కనిపించకుండా పోయిన ఆ అమ్మాయిని చంపిందెవరు? హీరో అమ్మేద్దామనుకుంటున్న ఫార్మ్‌హౌస్‌లో ఉన్న దయ్యం కథేమిటి? దయ్యం పగ ఏమిటి? ఇంతకీ హంతకుడెవరన్నది మిగతా ఫిల్మ్.

## నటవర్గం
* స్వాతి
* నవీన్ చంద్ర
* సుభాష్
* ప్రీతి నిగమ్
*శ్రీమాన్
*రావు రమేష్
*సప్తగిరి
*శివన్నారాయణ
* షకలక శంకర్
* జయప్రకాశ్ రెడ్డి
* పూజా రామచంద్రన్
## స్పందనలు
* "*చలాకీ అమ్మాయిగా ఇంతకాలం తెలుగువారిని అలరించిన స్వాతి మొదటిసారి కాస్తంత మెచ్యూరిటీ ఉన్న పాత్ర పోషించింది. సినిమా అంతా ఒక ఎత్తు అయితే... క్లయిమాక్సులో ఆమె నటన ఒక్కటీ ఒక ఎత్తు. త్రిపుర భర్తగా, డాక్టర్ నవీన్ చంద్ర పాత్రోచితంగా నటించాడు. ఈ చిత్రానికి ప్రత్యేక ఆకర్షణ కన్నడ నటుడు సుభాష్. నిరంతరం నవీన్ చంద్రనే టార్గెట్ చేస్తూ అతన్ని ఉక్కిరిబిక్కిరి చేసే పాత్రలో చక్కగా ఒదిగిపోయాడు. నటీనటులు పాత్రల్లో ఒదిగిపోయినా... కెమెరా పనితనం బాగా ఉన్నా... కథలో కొత్తదనం లేకపోవడం, పతాక సన్నివేశం పేలవంగా ఉండటంతో 'త్రిపుర' తేలిపోయింది. కమ్రాన్ అందించిన బాణీలు విన సొంపుగా ఉన్నాయి. సాహిత్యంలోనూ తెలుగుదనం ఉట్టిపడింది. నేపథ్యసంగీతం కూడా బాగుంది. కానీ ఇవేవీ సినిమాను సక్సెస్ ట్రాక్ ఎక్కించడానికి ఉపయోగపడలేదు. కథ, కథనాల విషయంలో మరికాస్తంత కసరత్తు చేసి ఉంటే... 'త్రిపుర'కు ఓ మోస్తరు విజయమైనా దక్కిఉండేది!* " అని జాగృతి వారపత్రిక సమీక్షించింది.

## మూలాలు
కె.ఎస్‌.గోపాలకృష్ణన్

**కె.ఎస్‌.గోపాలకృష్ణన్‌** ప్రముఖ దర్శకుడు, స్క్రీన్ రైటర్. ఆయన తమిళ, మలయాళ, హిందీ చిత్రాలకు తన సేవలనందిచారు. 
## జీవిత విశేషాలు
1960ల ప్రారంభంలో ఆయన తన కెరీర్ ను ప్రారంభించి 70 చిత్రాలకు దర్శకత్వం వహించారు. సాంఘిక, ఆధ్యాత్మిక చిత్రాలను తెరకెక్కించడంలో కె.ఎస్. ప్రసిద్ధి. ఎక్కువ సినిమాలు మెలోడ్రామాగా వచ్చాయి. తమిళనాడు ప్రభుత్వం గోపాలకృష్ణన్‌ను కలైమణి అవార్డుతో సత్కరించింది.

## మరణం
శారద, కర్పగం, కునమ వంటి పలు చిత్రాలకు దర్శకత్వం వహించిన ఆయన చెన్నైలోని ఓ ప్రైవేటు వైద్యశాలలో చికిత్సపొందుతూ మృతిచెందారు.
## మూలాలు

## ఇతర లింకులు
*
* The Traditional Face of Tamil Cinema in My Movie Minutes

వర్గం:1926 జననాలు
వర్గం:2015 మరణాలు
వర్గం:భారతీయ సినిమా దర్శకులు
వర్గం:తమిళ సినిమా దర్శకులు
వర్గం:మలయాళ సినిమా దర్శకులు
వర్గం:హిందీ సినిమా దర్శకులు
ద్రోణవల్లి అనసూయమ్మ

**ద్రోణవల్లి అనసూయమ్మ**  తొలితరం తెలంగాణ సాయుధ పోరాట నాయకురాలు, స్నేహశీలి, మానవతావాది. 
## జీవిత విశేషాలు
ఆమె కృష్ణాజిల్లా మోటూరులో 1930 లో జన్మించారు. ఆమె బాబాయి యలమంచిలి వెంకటకృష్ణయ్య ప్రభావంతో జాతీయోద్యమంలో పాల్గొన్నారు. తన గ్రామంలోని  గ్రంథాలయంలో రష్యన్‌ సాహిత్యాన్ని చదివి కమ్యూనిస్టు రాజకీయాలవైపు అడుగులు వేశారు. 1946లో కమ్యూనిస్టు పార్టీ సభ్యురాలయ్యారు. కమ్యూనిస్ట్‌ కార్యకర్త సత్యప్రసాద్‌ను ఆదర్శ వివాహం చేసుకున్నారు. 1946 నుంచి భర్తతో కలిసి నాలుగేళ్లపాటు తెలంగాణ రైతాంగ సాయుధ పోరాటంలో పాల్గొన్నారు. 1950లో ఆమె భర్తను పోలీసులు కాల్చి చంపారు. అయినా, కమ్యూనిస్టు ఉద్యమాన్ని అంటిపెట్టుకొన్న అనసూయమ్మ. 1964 చీలికలో సీపీఎం వైపు, 1967 విభజనలో చారు మజుందార్‌, కొండపల్లి సీతారామయ్యల నాయకత్వంలోని నక్సలైట్‌ ఉద్యమం వైపు మొగ్గారు. కృష్ణాజిల్లా ఐలూరు, గురివిందపల్లె, పెదవేగిలలో 1980లో జరిగిన భూపోరాటాలలో చురుగ్గా పాల్గొని.. దళితులకు భూములు దక్కేలా చేశారు.

## మరణం
సుదీర్ఘకాలంగా అనారోగ్యం, వృద్ధాప్య సమస్యలతో బాధపడుతున్న అనసూయమ్మ(85) బ్రెయిన్‌ స్టెమ్‌ స్ర్టోక్‌తో గురువారం నవంబరు 12 2015 న విజయవాడలో మరణించారు.

## మూలాలు

## ఇతర లింకులు
* ﻿తొలి తరం విప్లవ యోధురాలు కన్నుమూత !
* యూట్యూబ్ లో ఆమె జీవిత చరిత్ర

వర్గం:తెలంగాణ స్వాతంత్ర్య సమరయోధులు
వర్గం:కృష్ణా జిల్లా మహిళా కమ్యూనిస్టు నాయకులు
వర్గం:తెలంగాణ సాయుధ పోరాట యోధులు
వర్గం:1930 జననాలు
వర్గం:2015 మరణాలు
కమల లక్ష్మణ్

**కమల లక్ష్మణ్** ప్రఖ్యాత రచయిత్రి. ఆమె ప్రముఖ కార్టునిస్టు ఆర్.కె.లక్ష్మణ్ యొక్క రెండవ భార్య.  ఆర్.కె.లక్ష్మణ్ యొక్క మొదటి భార్య పేరు కూడా "కమల" ఆమె కుమారి కమల గా పిలువబడుతోంది. ఆమె ప్రఖ్యాత నర్తకి. ఆమెతో 1960 లో లక్ష్మణ్ విడాకులు తీసుకున్నారు.
## జీవిత విశేషాలు
ఆమె చెన్నై లో జన్మించారు. ఆమె సెయింట్స్ థామస్ కాన్వెంట్ లో చదివారు తరువాత ఢిల్లీ ఇంద్రప్రస్థ కళాశాలలొ పట్టభద్రురాలైనారు. ఆమె ఇంటీరియర్ డెకరేషన్ కోర్సును ముంబై నందలి సర్ జె.జె.స్కూల్ ఆఫ్ ఆర్ట్స్ నందు పూర్తిచేసారు. ఆమె ప్రముఖ బాలల పుస్తకాల రచయిత. ఆమెను ప్రఖ్యాత కార్టూనిస్టు ఆర్.కె.లక్ష్మణ్ రెండవ భార్యగా వివాహమాడారు. ఆమె వ్రాసిన తెనాలి రామకృష్ణ పుస్తకం టెలివిజన్ సీరియల్ గా దూరదర్శన్ లో 13 ఎపిసోడ్లుగా ప్రసారమైనది.

## వ్యక్తిగత జీవితం
ఆమె భర్త పేరుపొందిన కార్టూనిస్టు ఆర్.కె.లక్ష్మణ్. ఆమె కుమారుడు శ్రీనివాస లక్ష్మణ్  జర్నలిస్టు.
## మరణం
ఆమె నవంబరు 14 2015 న అనారోగ్యంతో తన 89వ యేట పూణె లోని తన నివాస గృహంలో  మరణించారు.
## మూలాలు

## ఇతర లింకులు
* AN ‘UNCOMMON’ MARRIAGE: RK LAXMAN AND KAMALA
* article in "The HIndu" on november 15, 2015

వర్గం:2015 మరణాలు
వర్గం:భారతీయ రచయిత్రులు
వర్గం:తమిళనాడు వ్యక్తులు
కనుపర్తి అబ్బయామాత్యుడు

thumb|కనుపర్తి అబ్బయామాత్యుడు
**కనుపర్తి అబ్బయామాత్యుడు** 18వ శతాబ్దపు ప్రబంధకవి. ఇతడు గుంటూరు జిల్లా కనుపర్రు గ్రామంలో నివసించాడు. ఆరువేల నియోగి బ్రాహ్మణుడు. కౌండిన్య గోత్రుడు. ఇతని తండ్రి రాయన మంత్రి. తల్లి నరసమాంబ. ఇతని తాత ముత్తాతలు కొండవీటి ప్రభువుల వద్ద మంత్రులుగా పనిచేశారు. కానీ ఇతని కాలం వచ్చేసరికి కొండవీటి సామ్రాజ్యాన్ని తురుష్కులు ఆక్రమించుకున్నారు. ఇతనికి మంగళగిరి నరసింహస్వామి ఇష్టదైవము. ఇతడు రచించిన రెండు ప్రబంధాలను మంగళగిరి నృసింహస్వామికే అంకితమిచ్చాడు. ఈ కవికి సాహిత్యంలోనే కాక సంగీతము, జ్యోతిషము, సాముద్రికము, వైద్యములలో ప్రావీణ్యం వుంది. 
## రచనలు
ఇతడు వ్రాసిన రెండు ప్రబంధాలు మాత్రం లభిస్తున్నాయి. మొదటిది అనిరుద్ధ చరిత్రము. దీనిని బాల్యంలో వ్రాశాడు. రెండవ కావ్యము కవిరాజ మనోరంజనము. దీనికే పురూరవశ్చరిత్రము అనే మరొక పేరు ఉంది. మొదటి కావ్యంతో పోల్చితే కవిరాజమనోరంజనము ప్రౌఢంగా, భావగర్భితంగా, అలంకార సహితంగా, ధారాశుద్ధి కలిగి ఉంది. ఇతని రచనలలో వీర, శృంగార రసాలను వర్ణించాడు. ఇతని శైలి మృదుపదగుంఫితమై, మిగుల ధారాళమై అలరారిస్తుంది. ఇతడు తన ప్రబంధాలలో జాతీయాలను విరివిగా వాడాడు. ఇతర ప్రబంధకవుల మాదిరిగనే ఇతడు తన రచనలలో పురము, జలక్రీడ, పుష్పాచయము, వేట, మన్మథవికారములు, శిశిరోపచారములు, ఋతువులు మొదలైన వర్ణనలు చేశాడు.

## రచనల నుండి ఉదాహరణములు

కం.  చదువులకు మేర యెయ్యది,
::చదివిన మాత్రంబె చాలు సరసవచస్సం
::పదఁ దానేర్చిన కొలఁదిని,
::యదనఁ గవితఁ జెప్పి హరికి నర్పింపఁదగున్

కం. భగవంతుని సద్గుణములు,
::పొగడు వివేకంబె తమకపూర్వైశ్వర్యం
::బగుట నరస్తుతిసేయరు, 
::జగతిన్ సత్కవులు తుచ్ఛసంపదకొఱకై

మ. హరినామాంకితకావ్య మెట్టిదయిన న్నానందమై సజ్జనా
::దరణీయంబగుఁ బుష్పమాలికలలో దారంబుచందంబునన్
::నరనామాంకితమైన కావ్యము రసౌన్నత్యస్థమయ్యు న్నిరా
::కరణంబై చను హీనజాతి పురుషుం గైకొన్న వేశ్యంబలెన్

చ. కృతులు నిజాంకితంబు లొనరించిన నిష్టధనంబులిచ్చి స
::మ్మతిఁ బ్రభువులు కవీశ్వరుల మన్ననసేయుట కీర్తిఁగోరి ని
::శ్చితమతి దేవతాస్తుతియె సేయు కవీంద్రులనాదరించి స
::త్కృతి యొనరించు సత్ప్రభునికీర్తికిఁ గీర్తి ఘటింపకుండునే.

(**అనిరుద్ధ చరిత్రము** కావ్యములో అంకితపద్యాల నుండి) 


## మూలాలు

వర్గం:తెలుగు కవులు
వర్గం:గుంటూరు జిల్లా కవులు
వర్గం:18వ శతాబ్దపు వ్యక్తులు
టెలిపతీ

**టెలిపతీ** లేదా భావ గ్రాహక ప్రసారణ శక్తి (గ్రీకులో టెలీ అంటే దూరంగా ఉన్న అనీ, పాతోస్ అంటే అనుభూతి లేదా అనుభవం అని అర్థం)  అంటే ఎటువంటి జ్ఞానేంద్రియాలను వాడకుండా ఒక వ్యక్తి నుండి మరో వ్యక్తికి సమాచారాన్ని చేరవేయడం. ఈ పదాన్ని మొట్టమొదటి సారిగా ఫ్రెడరిక్ మయ్యర్స్ అనే మానసిక శాస్త్ర  పరిశోధకుడు, పండితుడు మొట్టమొదటిసారిగా 1882 లో ప్రయోగించాడు. అంతకుముందు ఇలాంటి భావనలను పేర్కొనేందుకు థాట్ ట్రాన్స్ ఫర్ అనే పేరు ఉండేది. ఈ పేరు దానికన్నా ప్రాచుర్యం పొందింది.

టెలిపతీ అనేది నిజం అనడానికి శాస్త్రీయమైన ఆధారాలు లేవు. దీన్ని కనుక్కోవడానికి, అర్థం చేసుకోవడానికి, వాడుకోవడానికి ఎన్నో ప్రయోగాలు చేశారు. కానీ వేటిలోనూ సమానమైన ఫలితాలు కనిపించలేదు. దీన్ని కాల్పనిక సాహిత్యంలో కథానాయకులకు, సూపర్ హీరోలకు ఆపాదిస్తూ అనేక రచనలు వచ్చాయి. 
## పునాది
పాశ్చాత్య నాగరికతలో టెలిపతీకి 19వ శతాబ్దపు రెండో అర్ధబాగంలో బీజం పడిందని చెప్పవచ్చు. భౌతిక శాస్త్రంలో శక్తివంతమైన ఆవిష్కరణలు జరగడంతో కొన్ని శాస్త్రీయ విషయాలను మానసిక పరిస్థితులకు (ఉదా. జంతువులలో అయస్కాంత శక్తి) కూడా అన్వయించడం ప్రారంభించారు. దీని ద్వారా విపరీత మానసిక ప్రవర్తనలను అర్థం చేసుకోవచ్చని భావించారు. టెలిపతీ ఒక ఆధునిక భావనగా ఇక్కడే ఆవిష్కృతమైంది.

టెలీపతీ అనేది ఎవరో తమలో ఆలోచనలు ప్రేరేపిస్తున్నారనో, లేదా ఆలోచనలు తీసివేస్తున్నారనే భావన కన్నా కొత్తదేం కాదు. కానీ దీనివల్ల ఒక వ్యక్తి టెలీపతీకి గురవుతున్నారా లేదా అని నిర్ధారించవచ్చు. ఆలోచనలు చొప్పించడం లేదా తీసివేయడం అనేది సైకోసిస్ లేదా ఇంకా కచ్చితంగా చెప్పాలంటే స్కిజోఫ్రీనియా అనే మానసిక వ్యాధికి సూచన. దీని భాదితులు కొన్ని ఆలోచనలు తమవి కావనీ, ఎవరో (ఇతర వ్యక్తులు, గ్రహాంతర వాసులు, దయ్యాలు లేదా దేవతలు, గూఢచారి సంస్థలు) తమలో కొన్ని ఆలోచనల్ని ప్రవేశపెడుతున్నారని భావిస్తుంటారు. మరికొంతమంది తమలో ఆలోచనలు తొలగిస్తున్నారని భావిస్తుంటారు. ఈ లక్షణాలన్నింటినీ యాంటీసైకోటిక్ మందుల ద్వారా తగ్గించుకోవచ్చు. సైకియాట్రిస్టులు, క్లినికల్ సైకాలజిస్టులు కొన్ని పరిశోధనా ఫలితాల ఆధారంగా స్కైజోటైపీ అనే మానసికవ్యాధి ఉన్నవారు టెలీపతీని నమ్ముతారని విశ్వసిస్తున్నారు.

## ఆలోచనలు చదవడం
19 వ శతాబ్దపు చివరి భాగంలో వాషింగ్టన్ ఇర్వింగ్ బిషప్ అనే ఇంద్రజాలికుడు ఇతరుల మనసులోని ఆలోచనలు చదవడం లేదా గ్రహించడం అనే భావనమీద ప్రదర్శనలు ఇచ్చేవాడు. కానీ బిషప్ మాత్రం తనకు ఏ విధమైన మానవాతీత శక్తులు లేవని తాను కేవలం కండరాలు కదలిక (అసంకల్పితంగా శరీరంలో కనిపించే కదలికలు) ద్వారా ఆలోచనలు గ్రహిస్తున్నానని తెలియ జేశాడు. బిషప్ ను బ్రిటిష్ మెడికల్ జర్నల్ సంపాదకుడితో కూడిన కొంతమంది వైద్యుల బృందం, ఫ్రాన్సిస్ గాల్టన్ అనే మానసిక వైద్యుడు పరీక్షించారు. బిషప్ ఒక టేబుల్ పై అవతలి వ్యక్తి మనసులో తలుచుకున్న ప్రదేశాన్ని కనిపెట్టడం, దాచిన వస్తువును కనుగొనడం లాంటి కొన్ని విజయవంతమైన ప్రదర్శనలు ఇచ్చాడు. కానీ ప్రయోగం జరిగేటప్పడు బిషప్ అవతలి వ్యక్తి శరీరాన్ని తాకేవాడు. వారి చేతిని, మణికట్టును పరీక్షించేవాడు. కానీ శాస్త్రజ్ఞులు మాత్రం బిషప్ నిజమైన టెలిపాత్ కాదనీ, అతను కేవలం శరీర కదలికలను పరీక్షించే నైపుణ్యంతో ఆ విధంగా కనుగొన గలుగుతున్నాడని తేల్చారు.

## Notes

వర్గం:మానసిక శాస్త్రము
వర్గం:అతీంద్రియ శక్తులు
మలబార్ ఎక్స్‌ప్రెస్

***మలబార్ ఎక్స్‌ప్రెస్*** (మలయాళం: മലബാര് എക്സ്പ്രസ്സ്), భారతదేశంలో మంగళూరు సెంట్రల్ నుండి తిరువనంతపురం సెంట్రల్ వరకు నడిచే ఒక రైలు సేవ. భారతదేశం యొక్క నైరుతి తీర ప్రాంతం యొక్క మలబార్ తీరం పేరు ఈ రైలుకు పెట్టారు. ఇది ఉత్తర కేరళలో మలబార్ ప్రాంతం నుండి దక్షిణాన వరకు కలుపుతుంది కనుక రైలుకు మలబార్ ఎక్స్‌ప్రెస్ పేరును సూచించినట్లుగా తెలుస్తుంది. మంగళూరు, తిరువంతపురం సెంట్రల్ మధ్య రైలు దీర్ఘకాలం నడిచిన సమయం ఒకటి ఉంది.

ఈ రైలు తన భోగీ (రేక్‌) లతో పాటుగా ఇతర రైలు బండ్ల అయిన 16603/04 → మావెలి ఎక్స్‌ప్రెస్, 12601/02 → మంగళూరు సెంట్రల్ - చెన్నై సెంట్రల్ సూపర్‌ఫాస్ట్ మెయిల్, 22637/38 → వెస్ట్ కోస్ట్ సూపర్ ఫాస్ట్ ఎక్స్‌ప్రెస్ యొక్క భోగీ (రేక్) ^లను కూడా పంచుకుంటుంది. త్రివేండ్రం నుండి షోరనూర్ వరకు రైలు యొక్క లింక్ ఇంజను డబ్ల్యుఎపి -4 ఈరోడ్ దగ్గర ఉంది, షోరనూర్ నుండి మంగళూరుకు జిఒసి/ ఈడి అనే -4డి ఇంజను ద్వారా రైలు ప్రయాణిస్తుంది.

కేరళలో అత్యంత ప్రాచుర్యం పొందిన రైళ్లు జాబితా యందు మలబార్ ఎక్స్‌ప్రెస్ కూడా ఒకటి.

## చరిత్ర

రైలు ప్రారంభంలో మద్రాసు, మంగళూరు మధ్య ప్రవేశపెట్టి అమలు పరిచారు. ఆ సమయంలో రైలు పేరు మద్రాస్ - మంగళూరు మలబార్ ఎక్స్‌ప్రెస్ పేరుతో ఉంది. 1963 సం.లో ఈ రైలు మార్గం కొచ్చిన్ హార్బర్ టెర్మినస్ వరకు విస్తరించారు. తరువాత మళ్ళీ ఈ రైలు మార్గం తిరువంతపురం సెంట్రల్ వరకు విస్తరించబడింది..

## మార్గము
ఈ రైలు మంగళూరు సెంట్రల్, తిరువంతపురం సెంట్రల్ మధ్య నడుస్తుంది. రైలు సంఖ్య: 16629 → 18:30 గంటల వద్ద త్రివేండ్రం నుండి మొదలవుతుంది, 10:10 గంటలకు తదుపరి రోజు మంగళూరుకు చేరుకుంటుంది. తిరుగు ప్రయాణంలో రైలు: 16630 → 18:15 గంటల వద్ద మంగళూరు వద్ద బయలు దేరి, 09:10 గంటలకు తదుపరి రోజు త్రివేండ్రానికి చేరుకుంటుంది.

## కోచ్ కంపోజిషన్

ఇది 23 కోచ్‌లు (13 → స్లీపర్ క్లాస్, 4 → 3-టైర్ ఎసి (బిఈ 1 జోడింపు తర్వాత), 1 → 2-టైర్ ఎసి, 4 → రెండవ తరగతి,, 1 → బ్రేక్ వ్యాన్-కమ్-రెండవ సిట్టర్) కలిగి ఉంది.

## విరామాలు
ఈ రైలుకు మొత్తం 52 విరామాలు ఉన్నాయి.

* మంగళూరు సెంట్రల్ రైల్వే స్టేషను
* ఉల్లాల్
* మంజేశ్వర్
* ఉప్పల
* కుంబ్ల
* కాసరగోడ్
* కోతికులం 
* పల్లికేరే 
* కన్హన్గడ్ 
* నిలేశ్వర్
* త్రికరిపూర్ 
* పయ్యనుర్ 
* ఎజ్హిమల 
* పయన్గది 
* కన్నాపురం 
* వలపట్టణం
* కన్నూర్ 
* తలస్సేరి 
* వదకర 
* కోయిలన్డి 
* కోజ్హిక్కోడే 
* ఫెరోక్
* పర్పనంగది
* తానూర్
* తిరుర్
* కుట్టిప్పురం
* షోరనూర్ జంక్షన్
* త్రిస్సూర్ రైల్వే స్టేషను
* ఇరింజలకుడా
* చలకుడి
* అన్గామాలి
* ఆలువ
* ఎర్నాకులం టౌన్/జంక్షన్
* పిరవోం రోడ్ 
* కొట్టాయం 
* చంగానసేరి 
* తిరువల్ల
* చెంగన్నూర్ 
* మవేలికర 
* కాయంకుళం జంక్షన్ 
* కరునగాప్పల్లీ 
* సస్థంకొట్ట 
* మున్రోతురుట్టు 
* కొల్లం జంక్షన్ 
* పరవుర్
* వర్కాల 
* కదకవుర్ 
* చిరయిన్కిల్ 
* మురుక్కంపుజ్హ 
* కజ్హకుట్టం 
* త్రివేండ్రం పెట్ట 
* త్రివేండ్రం సెంట్రల్

## ఇవి కూడా చూడండి
* భారతీయ రైలు రవాణా వ్యవస్థ
* భారతీయ రైల్వేలు స్టేషన్ల జాబితా
* భారత రైల్వే రైలు ఇంజన్లు
* భారతదేశ ప్రయాణీకుల రైళ్లు జాబితా
* దక్షిణ రైల్వే జోను

## మూలాలు

వర్గం:భారతీయ ఎక్స్‌ప్రెస్ రైళ్ళు
వర్గం:కేరళ రైలు రవాణా
వర్గం:కర్ణాటక రైలు రవాణా
పల్లవ లిపి

"పల్లవ లిపి", దక్షిణభారతదేశాన్ని పల్లవులు ఏలినకాలం, అంటే సా.శ. 6 వ శతాబ్దంలో అభివృద్ధి అయి, వాడబడిన లిపి.

ఆగ్నేయ ఆసియాకి చెందిన జావా,  కావి, మూన్, బర్మా,  ఖ్మేర్,  తాయ్ తాం, థాయ్ లావో,,  కొత్త తాయి లీ మొదలగు లిపులు ప్రత్యక్షంగానో, పరోక్షంగానో, పల్లవ లిపి నుండే ఉద్భవించాయి.

## అక్షరాలు

### హల్లులు
ప్రతీ హల్లులోనూ, 'అ'కారం అంతర్లీనంగా ధ్వనిస్తుంది. రెండు హల్లుల మధ్యలో ఏ అచ్చులేకుండా పలుకవలసినపుడు, రెండవ హల్లు 'వత్తు'గా మారి, మొదటి అక్షరం క్రింద వ్రాయబడుతుంది.

### అచ్చులు

## శాసనాలు

## పుస్తకాలు
*C. Sivarama Murti, *Indian Epigraphy and South Indian Scripts.* Bulletin of the Madras Government Museum. Chennai 1999

## మూలాలు


## బయటి లింకులు
* 
* Examples of Pallava at SkyKnowledge.com

వర్గం:లిపులు
ఇసా టౌన్

**ఇసా టౌన్** (, *మదీనత్ ఇసా*) బహ్రయిన్ దేశంలోని ఉత్తరమధ్య ప్రాంతంలో నెలకొని ఉన్న ఒక మధ్యతరహా పట్టణం.
## వ్యుత్పత్తి

*ఇసా* అనే పేరు బహ్రయిన్ను సా.శ.1961-1999ల మధ్య పాలించిన ఇసా బిన్ సల్మాన్ అల్ ఖలీఫా నుండి స్వీకరించబడింది.

## ప్రసిద్ధ స్థలాలు
ఇసా టౌన్ సంప్రదాయమైన **మార్కెట్‌ప్లేస్‌**కు ప్రసిద్ధి.బహ్రయిన్ లోని ఎక్కువ ప్రైవేటు పాఠశాలలు ఇక్కడే నెలకొని ఉన్నాయి. ఇండియన్ స్కూల్, న్యూ ఇండియన్ స్కూల్, పాకిస్తాన్ ఉర్దూ స్కూల్, నసీమ్‌ ఇంటర్నేషనల్ స్కూల్, సేక్రెడ్ హార్ట్ స్కూల్, సెయింట్ క్రిస్టఫర్స్ స్కూల్ మొదలైనవి ఈ పట్టణంలో ఉన్నాయి. యునివర్సిటీ ఆఫ్ బెహ్రయిన్ యొక్క క్యాంపస్ కూడా ఇక్కడ ఉంది. నేషనల్ డ్రైవింగ్ స్కూల్, డైరెక్టరేట్ ఆఫ్ రోడ్ ట్రాఫిక్ ముఖ్య కార్యాలయాలు ఇక్కడే ఉన్నాయి. విద్యామంత్రిత్వశాఖ, సమాచార మంత్రిత్వశాఖల కార్యాలయాలు, బహ్రయిన్ రేడియో & టి.వి.బ్రాడ్‌కాస్టింగ్ స్టేషన్లు, బెహ్రయిన్ జాతీయ స్టేడియం, బహ్రయిన్ పాలిటెక్నిక్ మొదలైనవి కూడా ఇసా టౌన్ స్థావరంగా కలిగి ఉన్నాయి.

## భౌగోళిక స్థితి
ఇసా టౌన్‌కు సరిహద్దులుగా కవారా, జుర్దాబ్, సనద్, రిఫ్ఫా, జయీద్ టౌన్ పట్టణాలు ఉన్నాయి. ఈ పట్టణం 12.43 చ.కి.మీ (4.8 చదరపు మైళ్లు) విస్తీర్ణాన్ని కలిగి ఉంది. ఇది బహ్రయిన్ దేశ విస్తీర్ణంలో 1.62 శాతం మాత్రమే. ఇక్కడి వాతావరణం ఎక్కువ వేడిగా ఉంటుంది. వేసవిలో 66° నుండి83°ల ఫారిన్ హీట్ ఉంటుంది.

## జనాభా సంఖ్య
2001 గణాంకాల ప్రకారం ఇసా టౌన్‌ 36,833 మంది జనాభాను కలిగి ఉంది. ఇది బహ్రయిన్ దేశజనాభాలో 5.66 శాతం. వీరిలో 50.03 శాతం పురుషులు కాగా 49.97 శాతం స్త్రీలు ఉన్నారు. ఈ జనాభాలో 15818 మంది పురుషులు, 15643 మంది స్త్రీలు బహ్రయిన్ దేశస్థులు కాగా 2763 మంది పురుషులు, 2609 మంది స్త్రీలు విదేశాలనుండి వలస వచ్చినవారు. బహ్రయిన్ దేశస్థులు, ఇతరదేశాల నుండి వచ్చి స్థిరపడిన వారి నిష్పత్తి 100:17 గా ఉంది. జనసాంద్రత చదరపు మైలుకు 7674 మంది ఉన్నారు.

## ప్రభుత్వం
బహ్రయిన్ లోని 12 మునిసిపాలిటీలలో ఇసా టౌన్ ఒకటి. 1988లో దీనిని మునిసిపాలిటీగా మార్చారు. ఇది సెంట్రల్ గవర్నరేట్‌లో భాగంగా ఉంది. అద్నాన్ అల్ మల్కీ ఈ ప్రాంతానికి పార్లమెంటు సభ్యుడిగా ఎన్నికయ్యాడు.

## మౌలిక సదుపాయాలు
ఇసా టౌన్ విల్లాలకు ప్రసిద్ధి చెందింది. ఇది బహ్రయిన్ లోని పురాతన మోడల్ పట్టణం. పార్కులు, విశాలమైన రోడ్లు, హెల్త్ సెంటర్లు, విద్యుత్తు, నీరు, పారిశుద్ధ వనరులను కలిగి ఉంది. ఈ పట్టణపు మౌలిక సదుపాయాలను మెఱుగు పరచడానికి బహ్రయిన్ మునిసిపాలిటీ వ్యవహారాలు, అర్బన్ ప్లానింగ్ మంత్రిత్వశాఖ కొత్త ప్రాజెక్టులను చేపట్టింది.
## సాంస్కృతిక కార్యక్రమాలు
బహ్రయిన్ తెలుగు కళాసమితి ఇసా టౌన్‌లోని ఇండియన్ స్కూల్‌లో 2012లో మధురం పేరుతో మ్యూజికల్ నైట్‌ను, 2014లో వేడుక పేరుతో స్టార్ నైట్ కార్యక్రమాన్ని ఏర్పాటు చేసింది. వీటిలో మధుప్రియ, హేమచంద్ర, శ్రావణ భార్గవి, గోరటి వెంకన్న, పూనం బాజ్వ మొదలైన కళాకారులు పాల్గొన్నారు.

## మూలాలు

వర్గం:వికీపీడియా ఏషియన్ నెల వ్యాసాలు
వర్గం:ఆసియా నగరాలు
వర్గం:బహ్రయిన్
పసునూరి దయాకర్

**పసునూరి దయాకర్** తెలంగాణ రాష్ట్ర సమితి పార్టీకి చెందిన రాజకీయనాయకుడు. 2015 వరంగల్ లో ఉప ఎన్నికలలో గెలిచిన లోక్‌సభ సభ్యుడు. వరంగల్లు (ఎస్.సి) వరంగల్ నుండి 16వ లోక్ సభకు తెలంగాణ రాష్ట్ర సమితి పార్టీ తరుపున నుండి ప్రస్తుత 17వ లోక్ సభ ఎన్నికలలో 2వ సారి విజయం సాధించిన లోక్‌సభ సభ్యుడు.

## జీవిత విశేషాలు
ఆయన వరంగల్ జిల్లా సంగెం మండలం లోని బొల్లికుంట గ్రామంలో పసునూరి కమలమ్మ, ప్రకాశం దంపతులకు 1967 ఆగస్టు 2 న జన్మించారు. ఆయన హైదరాబాద్ జేఎన్టీయూలో బీఏ ఫైన్‌ ఆర్ట్స్‌ చదివారు. ఆయన వృత్తి రీత్యా చిత్రకారుడు, తెలంగాణ తల్లి విగ్రహ సృష్టికర్త. దయాకర్‌కు 1995 డిసెంబరు 4న జయవాణితో వివాహం జరిగింది. వారికీ ఇద్దరు కుమారులు రోని భరత్, ప్రీతమ్‌ ఉన్నారు.

## వృత్తి,సేవ
గ్యాస్ ఏజెన్సి ముందు వృత్తి, తెలంగాణ తల్లి విగ్రహాన్ని రూపొందించారు. తెలంగాణా ఉద్యమంలో తొలి నుంచి సేవలందిస్తున్నారు..
## రాజకీయ జీవితం
టీఆర్ఎస్ ఆవిర్భావం 2001 నుంచి క్రియాశీలకంగా పార్టీలోనూ, రాఫ్ల ఏర్పాటుకు ఉద్యమంలో ఆయన పాల్గొన్నారు. 2001 నుంచి 2009 వరకు వరంగల్ జిల్లా ప్రధాన కార్యదర్శిగా పనిచేశారు. 2009 నుంచి 2011 వరకు జిల్లా టీఆర్ఎస్ యువజన విభాగం అధ్యక్షుడిగా కొనసాగారు. వర్ధన్నపేట నియోజకవర్గ ఇంచార్టీగా బాధ్యతలు నిర్వర్తించారు. అరూరి రమేశ్ టీఆరెస్ లోకి వచ్చిన తర్వాత పార్టీ అధిష్టానం దయూకర్ ను నియోజకవర్గ బాధ్యతల నుంచి తప్పించింది. ఆ తర్వాత ఆయన పెద్దగా బయటికి రానప్పటికీ పార్టీ పట్ల పట్టుసడలని విధేయతతో ఉంటున్నారు. తెలంగాణ తల్లి విగ్రహాన్ని మొదట తయారు చేయించిన నేతగా పసునూరి దయాకర్ కు టీఆర్ఎస్ అధిష్టానం వద్ద గుర్తింపు ఉంది.  

పసునూరి దయాకర్‌ 2023 మార్చి 16న బీఆర్ఎస్ పార్టీని వీడి హైదరాబాద్ గాంధీభవన్‌లో  టీపీసీసీ వర్కింగ్ ప్రెసిడెంట్, ఎమ్మెల్సీ మహేశ్ కుమార్ గౌడ్, మంత్రి కొండా సురేఖ సమక్షంలో  కాంగ్రెస్ పార్టీలో చేరాడు.

## భారీ మేజారిటీ
పసునూటి దయాకర్ 2015 వరంగల్ ఉపఎన్నిక పోరు ఓ రికార్డు. రాష్ట్ర చరిత్రలో భారీ మేజారిటీ నమోదు అయ్యింది. పసునూటికి 6,15, 403 ఓట్లూ రాగ. కాంగ్రేస్కు సర్వే సత్యనారాయణకు 1, 56, 315 ఓట్లూ వచ్చినవి . భారతీయ జనతా పార్టీ డా|| పగిడిపాటి దేవయ్యకు 1,30, 178 ఓట్లూ వచ్చినవి, కాగా పసునూటి ఓట్లూ 4,59,092 భారీ మేజారిటీ నమోదు అయ్యింది.
## మూలాలు

## బయటి లింకులు
* http://www.telanganastateinfo.com/pasunuri-dayakar-trs-mp-candidate-for-warangal-by-polls/ 
* https://web.archive.org/web/20151101222321/http://www.andhraheadlines.com/news/politics/152918/its-official-kcr-gives-b-form-to-dayakar
* http://www.thehindu.com/news/national/telangana/trs-congress-candidates-file-nominations-for-bypoll/article7835346.ece
* http://www.telanganastateinfo.com/pasunuri-dayakar-profile-wiki/ 
* http://www.telangananewspaper.com/pasunuri-dayakar-as-warangal-mp-profile/
* http://www.namasthetelangaana.com/TelanganaNews-in-Telugu/warangal-trs-candidate-pasunuri-dayakar-1-2-493172.html 

వర్గం:16వ లోక్‌సభ సభ్యులు
వర్గం:1967 జననాలు
వర్గం:తెలంగాణ రాష్ట్ర సమితి రాజకీయ నాయకులు
వర్గం:జీవిస్తున్న ప్రజలు
వర్గం:చిత్రకారులు
వర్గం:వరంగల్లు పట్టణ జిల్లా రాజకీయ నాయకులు
వర్గం:వరంగల్లు పట్టణ జిల్లా నుండి ఎన్నికైన లోక్‌సభ సభ్యులు
వర్గం:వరంగల్లు పట్టణ జిల్లా చిత్రకారులు
విశాఖపట్నం - లోకమాన్య తిలక్ టెర్మినస్ ఎక్స్‌ప్రెస్

**విశాఖపట్నం - లోకమాన్య తిలక్ టెర్మినస్ ఎక్స్‌ప్రెస్** భారతీయ రైల్వేలు యొక్క రోజువారీ సూపర్‌ఫాస్ట్ మెయిల్ / ఎక్స్‌ప్రెస్ రైలు సేవ. 
## చరిత్ర

ఈ రైలు 2010 మార్చి 24 న ప్రారంభించబడింది. పురందరేశ్వరి. డి,, మానవ వనరుల కోసం రాష్ట్రం యొక్క కేంద్ర మంత్రిణి, స్థానిక ఎమ్మెల్యేలు, వైజాగ్ జిల్లా ఎంపీలు, ఈస్ట్ కోస్ట్ రైల్వే అధికారుల సమక్షంలో విశాఖపట్నం రైల్వే స్టేషను వద్ద రైలు నకు జెండా ఊపి ప్రారంభించడం జరిగింది. ఈ రైలును భారతదేశం యొక్క ఈస్ట్ కోస్ట్ రైల్వే నడుపుతోంది. విశాఖపట్నం జంక్షన్ రైల్వే స్టేషను, లోకమాన్య తిలక్ టెర్మినస్ రైల్వే స్టేషను మధ్య రైలు ప్రయాణిస్తుంది. ఇది 1,502 కి.మీ. (933 మైళ్ళుi) విస్తీర్ణం దూరాన్ని, దాదాపు 26 గంటల, 5 నిమిషాల్లో పూర్తిచేస్తుంది.

## రైలు నంబర్లు
రైలు ప్రస్తుతం నంబరు. 22819/22820 సంఖ్యలుగా ఉంది. రైల్వే బడ్జెట్ 2013-14 అందజేసే సమయములో, రైలు యొక్క తరచుదనం (ఫ్రీక్వెన్సీ) వారానికి (బై వీక్లీ) రెండు రోజుల నుండి వారానికి ప్రతిరోజు (డైలీ) కు మార్చారు. కానీ ఆ తర్వాత సెప్టెంబరు 2013, 10 నుండి 22819/20 → విశాఖపట్నం - లోకమాన్య తిలక్ టెర్మినస్ సూపర్‌ఫాస్ట్ ఎక్స్‌ప్రెస్ స్థితిని తగ్గించడం జరిగింది. ఈ రైలును సూపర్‌ఫాస్ట్ ఎక్స్‌ప్రెస్ నుండి 'సాధారణ ఎక్స్‌ప్రెస్ ' కు తిరిగి సంఖ్యాక్రమాన్ని మార్చి రైలుకు వేరే నంబర్లు 18519/18520 వంటివి కేటాయించడం జరిగింది.

## రైలు వివరాలు
 
### విరమణలు
రైలు నెంబరు 22819 తన ప్రయాణ మార్గము మధ్య దారిలో రాజమండ్రి, తణుకు, భీమవరం, ఆకివీడు, కైకలూరు, గుడివాడ, విజయవాడ జంక్షన్, కాజీపేట, సికింద్రాబాద్ జంక్షన్, వికారాబాద్, వాడి, గుల్బర్గా, షోలాపూర్, పూణే స్టేషన్లు వద్ద ఆగుతో లోకమాన్య తిలక్ టెర్మినస్ స్టేషనుకు చేరుకుంటుంది. రైలు నెంబరు 22820, అదే స్టేషన్లలో ఆగుతుంది కానీ ఇతర రైలు మార్గం ద్వారా చేరుకుంటుంది.

## కోచ్ కంపోజిషన్
రైలుకు ఒక ఫస్ట్ క్లాస్ ఎస్ + రెండు టైర్ ఎసి కాంబో కోచ్‌లు, ఒక టూ టైర్ ఎసి కోచ్, ఒక మూడు టైర్ ఎసి కోచ్, ఎనిమిది స్లీపర్ క్లాస్ కోచ్‌లు, ఆరు రిజర్వేషను లేని జనరల్ బోగీలు, రెండు రిజర్వేషను లేని లగేజ్ కమ్ స్లీపర్ కోచ్‌లు ఉంటాయి.

## లోకో లింకులు
 
రైలు క్రమం తప్పకుండా ఒక కళ్యాణ్ డిపోకు చెందిన డబ్ల్యుడిఎం.3ఎ/ డబ్ల్యుడిఎం.3డి ఇంజను (లోకోమోటివ్) ద్వారా లోకమాన్య తిలక్ టెర్మినస్ నుండి సికింద్రాబాద్ వరకు నెట్టబడుతూ ఉంటుంది. అదేవిధముగా సికింద్రాబాద్ నుంచి విశాఖపట్నం ప్రయాణము మార్గము కొరకు లాలాగూడా డిపోకు చెందిన డబ్ల్యుఎపి-4 ఇంజను (లోకోమోటివ్) ద్వారా, విజయవాడ రైల్వే స్టేషను వద్ద ఒక లోకో దిశ ప్రతికూలంగా రైలు నెట్టబడుతూ ఉంటుంది.

 
## ఇవి కూడా చూడండి

* భారతీయ రైలు రవాణా వ్యవస్థ
* భారతీయ రైల్వేలు స్టేషన్ల జాబితా
* భారత రైల్వే రైలు ఇంజన్లు
* భారతదేశ ప్రయాణీకుల రైళ్లు జాబితా
* దక్షిణ మధ్య రైల్వే జోను
* దక్షిణ మధ్య రైల్వే రైళ్ళు

## బయటి లింకులు
# flagged off article on THE HINDU
# India-Rail-Info article on Visakhapatnam-MumbaiLTT SF Express
# article on THE HINDU reducing the status from sf to exp
#18519 Time Table from indiarailinfo

## మూలాలు

వర్గం:ఆంధ్రప్రదేశ్ రైలు రవాణా
వర్గం:భారతీయ ఎక్స్‌ప్రెస్ రైళ్ళు
వర్గం:భారతీయ రైల్వేలు ప్రయాణీకుల రైళ్లు
వర్గం:ఆంధ్రప్రదేశ్ ఎక్స్‌ప్రెస్ రైళ్లు
లిపి

ఏదైనా భాషను రాసే శైలిని **లిపి** అంటారు. ఇది ఆ భాషలోని శబ్దాలను వ్రాయడానికి ఉపయోగించే చిహ్నాల సమూహం. లిపి, భాష రెండూ వేర్వేరు విషయాలు. భాష అనేది మాట్లాడేది, దానిని ఏ లిపిలోనైనా వ్రాయవచ్చు. ఒక భాషను దాని సాధారణ లిపిలో కాక మరొక లిపిలో, అనువదించకుండా వ్రాయడాన్ని లిప్యంతరీకరణ అంటారు.
center|thumb|550x550px|'''ప్రపంచ లిపుల పటం'''
thumb|200x200px| చైనీస్ లిపి (చిత్రలిపి)
కుడి|thumb|411x411px| ఈజిప్షియన్ హైరోగ్లిఫ్స్
ప్రపంచవ్యాప్తంగా వాడుకలో ఉన్న భాషల సంఖ్య ఇప్పటికీ వేలల్లో ఉన్నప్పటికీ, ప్రస్తుతం ఈ భాషలను వ్రాయడానికి దాదాపు రెండు డజన్ల లిపిలను మాత్రమే ఉపయోగిస్తున్నారు. మరింత లోతుగా పరిశీలించినప్పుడు, ప్రపంచంలో మూడు రకాల ప్రాథమిక లిపిలు (లేదా లిపి కుటుంబాలు) మాత్రమే ఉన్నాయని తెలుస్తుంది -

* **చిత్రలిపి** **(ఐడియోగ్రాఫిక్ లిపులు) ** - చైనా, జపాన్, కొరియాలో ఉపయోగించే లిపులు
* **[[బ్రాహ్మీ లిపి|బ్రాహ్మి]]** నుంచి ఉద్భవించిన లిపులు - దేవనాగరి, దక్షిణ, ఆగ్నేయ ఆసియాల్లో ఉపయోగించే లిపులు
* **ఫోనీషియన్ నుండి ఉద్భవించిన లిపులు** - ప్రస్తుతం ఐరోపా, మధ్య ఆసియా, ఉత్తర ఆఫ్రికాలలో ఉపయోగించే లిపులు

ఈ మూడు రకాల లిపులు పర్వతాలు, ఎడారులచే వేరు చేయబడిన మూడు వేర్వేరు ప్రాంతాలలో అభివృద్ధి చెందాయి.

## లిపుల వర్గీకరణ
రచన యొక్క ప్రాథమిక యూనిట్ ఆధారంగా, లిపులను ఈ క్రింది తరగతులుగా విభజించారు-

### అక్షరమాల లిపులు
దీనిలో, అచ్చులు వాటి పూర్తి రూపంలో హల్లుల తర్వాత వస్తాయి.

* లాటిన్ లిపి (రోమన్ లిపి) -- ఆంగ్లం, ఫ్రెంచ్, జర్మన్, కంప్యూటర్ ప్రోగ్రామింగ్, పశ్చిమ, మధ్య ఐరోపాలోని భాషలు
* గ్రీకు లిపి—గ్రీకు భాష, కొన్ని గణిత చిహ్నాలు
* అరబిక్ లిపి—అరబిక్, ఉర్దూ, పర్షియన్, కాశ్మీరీ
* హీబ్రూ లిపి - హీబ్రూ
* సిరిలిక్ లిపి - రష్యన్, సోవియట్ యూనియన్‌లోని చాలా భాషలు

### ఆల్ఫాసిలబిక్ లిపులు
దీనిలోని ప్రతి యూనిట్‌లో ఒకటి లేదా అంతకంటే ఎక్కువ హల్లులు ఉండి దానిపై అచ్చు గుణింతంగా ఉంటుంది. యూనిట్‌లో హల్లు లేకపోతే అచ్చు పూర్తిగా ఉంటుంది.

* శారదా లిపి - కాశ్మీరీ, లదాఖీ, హిమాచలి/పహారీ/డోంగ్రీ, పంజాబీ/గురుముఖి భాష, టిబెటన్, వాయవ్య భారత భాషా లిపి
* దేవనాగరి లిపి - హిందీ, ఖాట్మండు భాష (నేపాలీ), భోజ్‌పురి, బెంగాలీ, ఒరియా (కళింగ భాష), అస్సామీ, రాజస్థానీ, గుజరాతీ, మార్వాడీ, సింధీ, గర్హ్వాలి, ఛత్తీస్‌గఢీ, అవధి, మరాఠీ, కొంకణి
*
* ద్రావిడ లిపి - తెలుగు, తమిళం, కన్నడ, మలయాళం, కొలంబో (శ్రీలంక) భాష

గతంలో, దక్షిణ భారత భాషలను, బౌద్ధమత బోధకులు క్రమబద్ధీకరించారు. దీని కారణంగా చిత్ర లిపిలో కూడా అచ్చుల వంటి ధోరణి అభివృద్ధి చెందింది.

### చిత్ర లిపులు
వీటిలో సరళీకృత చిత్రాలు ఉంటాయి.

* ప్రాచీన ఈజిప్షియన్ లిపి—ప్రాచీన ఈజిప్షియన్
* చైనీస్ లిపి—చైనీస్ (మాండరిన్, కాంటోనీస్)
* కంజి లిపి - జపనీస్

వర్గం:భాషలు
వర్గం:లిపులు
అనంతపురం జిల్లా అవధానులు

అనంతపురం జిల్లా అక్షరక్రమంలోనే కాక అవధాన వికాసంలో కూడా ప్రథమస్థానంలో ఉంది. 20వ శతాబ్దంలో ఈ జిల్లాలో ప్రవర్థమానులైన అవధానుల సంఖ్య ఇతర జిల్లాలతో పోలిస్తే అధికమే. ఇక్కడే పుట్టి పెరిగినవారు, ఇక్కడ పుట్టి ఉద్యోగ వ్యాపారాల నిమిత్తం ఇతర ప్రాంతాలకు వెళ్లినవారు, ఇతర జిల్లాలలో పుట్టి ఉద్యోగం, వివాహం వంటి కారణాలతో ఇక్కడ స్థిరపడినవారు అందరినీ అనంతపురం జిల్లా వారిగా లెక్కిస్తే ఈ జిల్లాలో సుమారు 34గురు అవధానులు కనిపిస్తారు.
## అవధానుల జాబితా
### సాహిత్య అవధానులు

# తిరుమల బుక్కపట్టణం రాఘవాచార్యులు
# తిరుమల బుక్కపట్టణం శ్రీనివాసాచార్యులు
# ధర్మవరం రామకృష్ణమాచార్యులు
# అల్లసాని రామనాథకవి
# సోంపల్లి సంపత్ కృష్ణమూర్తి
# జోస్యం జనార్దనశాస్త్రి
# పుట్టపర్తి నారాయణాచార్యులు
# కురుబ నాగప్ప
# పమిడికాల్వ చెంచుసుబ్బయ్య
# ఆశావాది ప్రకాశరావు
# చక్రాల లక్ష్మీకాంతరాజారావు
# శాంతి నారాయణ
# యం.కె.ప్రభావతి
# వంకరాజుకాల్వ వీరభద్రాచారి
# మేడవరం మల్లికార్జునశర్మ
# అమళ్ళదిన్నె వేంకటరమణప్రసాద్
# గండ్లూరి దత్తాత్రేయశర్మ
# సమ్మెట మాధవరాజు
# గురువేపల్లి నరసింహులు
# జోస్యుల సదానందశాస్త్రి
# మేడికుర్తి పుల్లయ్య
# శంకరగంటి రమాకాంత్
# మాడుగుల నాగఫణిశర్మ
# మాడుగుల అనిల్ కుమార్
# పుట్లూరు శ్రీనివాసాచార్యులు
# మణూరు గుండాశాస్త్రి
# నల్లపరెడ్డి పెద్దిరెడ్డి
# జింకా నారాయణస్వామి
# భాస్కరపంతుల రామమూర్తి
# వడిగేపల్లి నరసింహం
# పి.ఓబుళరెడ్డి
# పార్ని రాఘవేంద్రరావు

### సాహిత్యేతర అవధానులు
# తిరుమల రామాచార్య
# బి.మాధవి (నేత్రావధానం)
# యం.కరుణ (అంగుష్ఠావధానం)
## మూలాలు

వర్గం:భారతదేశానికి సంబంధించిన జాబితాలు
వర్గం:అనంతపురం జిల్లా అవధానులు
అశోక్ సింఘాల్

**అశోక్ సింఘాల్** (15 సెప్టెంబరు 1926 – 2015 నవంబరు 17) విశ్వహిందూ పరిషత (వీహెచ్‌పీ) మాజీ అంతర్జాతీయ అధ్యక్షుడు. ఈ బాధ్యతలను 20 సంవత్సరాలుగా చేసి అనారోగ్య కారణాలతో డిసెంబరు 2011 నుండి వైదొలగారు. ఆయన స్థానంలో అప్పటి నుండి ప్రవీణ్ తొగాడియా ఆ బాధ్యతలను నిర్వర్తిసున్నారు. సింఘాల్ అనారోగ్యంగా ఉన్నప్పటికీ మరణించిన ఒక నెల ముందువరకు తన సేవలనందించారు.
## జీవిత విశేషాలు
సింఘాల్ ఆగ్రాలో జన్మించారు. ఆయన తండ్రి ప్రభుత్వోద్యోగి. సింఘాల్ 1950 లో బనారస్ హిందూ యూనివర్సిటీ ఇనిస్టిట్యూట్ ఆఫ్ టెక్నాలజీ నుండి మెటలర్జికల్ ఇంజనీరింగులో పట్టభద్రులైనారు. ఆయన 1942 నుండి రాష్ట్రీయ స్వయంసేవక్ సంఘ్ (ఆర్.ఎస్.ఎస్) లో ఉన్నారు. ఆయన గ్రాడ్యుయేషన్ అయిన తదుపరి ఆర్.ఎస్.ఎస్.ప్రచారక్ గా పూర్తికాలం పనిచేసారు. ఆయన ఉత్తర ప్రదేశ్లో వివిధ ప్రాంతాలలో పనిచేసారు. ఇందిరా గాంధీ విధించిన ఎమర్జెన్సీకి వ్యతిరేకంగా యూపీలో పెద్దఎత్తున ఉద్య మం మొదలుపెట్టి జైలుకెళ్లారు. న్యూఢిల్లీ, హర్యానాలో ప్రాంత ప్రచారక్ గా కూడా పనిచేసారు. 1980లో ఆయన వి.హెచ్.పికి జాయింట్ సెక్రటరీగా నియమింపబడ్డారు. 1984లో ఆయన ఆ సంస్థకు ప్రధాన కార్యదర్శిగాను, తరువాత అధ్యక్షునిగాను పనిచేసారు. ఈ పదవిలో 2011 వరకు కొనసాగారు. అయన బ్రహ్మచారి.

ఆయన మంచి గాయకుడు కూడా. పండిత ఓంకార్‌నాథ్‌ ఠాకూర్‌ వద్ద హిందూస్థానీ గాత్ర సంగీతం నేర్చుకున్నారు. తమిళనాడులోని మీనాక్షీపురంలో 1981లో వందలాదిమంది దళితులు ఇస్లాం తీసుకున్న సంఘటనలు హిందూ సమాజంలో కలకలం రేపగా, ఈ ధోరణికి అడ్డుకట్ట వేసేందుకు సింఘాల్‌ రంగంలోకి దిగారు. దళితుల కోసం సింఘాల్‌ నేతృత్వంలో వీహెచ్‌పీ ప్రత్యేకంగా 200 గుడులు నిర్మించి వారిచేత ఆలయ ప్రవేశాలు చేయించింది. దీని తర్వాత మతమార్పిడులు ఆగిపోయాయని ఆ సంస్థ పేర్కొంది. 1984లో ఢిల్లీలో సింఘాల్‌ ఆధ్వర్యంలో తొలి ‘ధర్మ సంసద్‌’ జరిగింది. అక్కడి నుంచి రామజన్మ భూమి ఉద్యమం వేడెక్కి అయోధ్యవైపు అడుగులు పడ్డాయి. సింఘాల్‌ నేతృ త్వంలోని కార్‌సేవకులు 1992 డిసెంబరు ఆరున అయోధ్య లోని బాబ్రీ మసీదును కూల్చివేశారు. రామాలయ ఉద్యమం తోపాటు గోరక్షణ ఆందోళనలో తమకు స్ఫూర్తినిచ్చిన సింఘాల్‌ను వీహెచ్‌పీ నేతలు మార్గ దర్శిగా, దార్శనికుడుగా భావిస్తారు. ఆయన హయాంలో 40 దేశాల్లో వీహెచ్‌పీ శాఖలు ప్రారంభమ య్యాయి. హైందవ ధర్మ పరిరక్షణ కోసం తన యావజ్జీవితాన్ని ధారబోసిన సింఘాల్‌.. అయోధ్యలో భవ్య రామమందిర నిర్మాణం తన చిరకాల స్వప్నమని గతంలో అనేకసార్లు ప్రకటించారు.
## మరణం
శ్వాసకోశ సంబంధిత వ్యాధితోపాటు ఇతర అనారోగ్య సమస్యలతో బాధపడుతున్న ఆయన శనివారం నవంబరు 17 2015 న ఆస్పత్రిలో మరణించారు.

## మూలాలు

## ఇతర లింకులు
* http://indianexpress.com/article/india/india-news-india/ashok-singhal-vhps-guide-and-visionary/

వర్గం:2015 మరణాలు
వర్గం:1926 జననాలు
వర్గం:విశ్వ హిందూ పరిషత్ సభ్యులు
వర్గం:ఉత్తర ప్రదేశ్ వ్యక్తులు
అనంతవర్మన్ చోడగాంగ

*అనంతవర్మ చోడగంగ దేవుడు* (1077-1150), తూర్పు గంగ సామ్రాజ్యం ఉచ్ఛస్థితిలో ఉన్నపుడు, కళింగని పాలించాడు. 
## జీవిత విశేషాలు
గంగవంశపు రాజైన రాజరాజదేవుడు, చోళరాజు వీరరాజేంద్రచోళుని కుమార్తె అయిన రాజసుందరి. లు, ఈతని తల్లిదండ్రులు. చోళరాజు కులోత్తుంగచోళునికి ఈతడు మేనల్లుడు. శిథిలనమైపోయిన పూరీ జగన్నాథ ఆలయాన్ని, అనంతవర్మ పునర్నిర్మించాడు.

శైవునిగా శ్రీముఖలింగంలో జన్మించిన చోళగంగ రాజు అనంతవర్మ., పూరీ దర్శించినపుడు, రామానుజాచార్యుని ప్రభావంతో వైష్ణవునిగా మారాడు. మేనల్లుడు అయినప్పటికీ, మేనమామ అయిన కులోత్తుంగచోళుని నుండి వచ్చిన దాడిని ఎదుర్కొన్నాడు. వరుసగా రెండు సంవత్సరాలు., చోళగంగరాజు అనంతవర్మ కప్పం చెల్లించకపోవడంతోనే, కులోత్తుంగచోళుడు., అనంతవర్మ యొక్క రాజధానిని దగ్ధంచేశాడని చరిత్రకారులు భావిస్తున్నారు. కులోత్తుంగ చోళుని సేనాని కరుణాకర తొండమాన్ చేతిలో అనంతవర్మ ఓడిపోయినట్టుగా, *కళింగట్టుప్పరణి* అనే తమిళ గ్రంథంలో వర్ణింపబడింది. ఈ ప్రాంతాన్ని పాలించిన తదుపరి రాజులు., తమ చోళ, గాంగ వారసత్వాన్ని సూచింస్తూ, చోళగంగ అనే ఉపనామాన్ని ధరించారు.
తిరుమల వెంకటేశ్వరుని ఆలయం ఉత్తరద్వారంవద్ద రాజరాజు-3 వేయించిన, తామ్రఫలకం ద్వారా, జగన్నాధాలయాన్ని గంగేశ్వరుడు, (అనంతవర్మ చోళగంగ దేవుడు) నిర్మించినట్టు తెలుస్తోంది.

సా.శ. 1223 సంవత్సరంలో అనంతవర్మ, త్రికోణమలై వద్ద కోణేశ్వరాలయంలో., తమిళ సంవత్సరాది పుతాండు సందర్భంగా పెద్దయెత్తున దానధర్మాలు చేసినట్టు ప్రస్తావనలు కనిపిస్తున్నాయి.

## పుస్తకాలు
* 
## మూలాలు

## ఇతర లింకులు

వర్గం:1077 జననాలు
వర్గం:1150లు మరణాలు
వర్గం:భారతదేశ చక్రవర్తులు
మహామేఘవాహన సామ్రాజ్యం

**మహామేఘవాహన వంశం** (కళింగ వంశం, చేది వంశం) (ఒరియా - ମହାମେଘବାହନ; ) సా.పూ.250ల నుండి సా.శ 5వ శతాబ్దం వరకు, కళింగ ప్రాంతాన్ని పాలించిన రాజవంశం. వీరిలోని మూడవ పాలకుడు ఖారవేలుని హాథిగుంఫా శాసనం ప్రసిద్ధమైంది

## చరిత్ర
మౌర్య చక్రవర్తి అయిన అశోకుని కళింగ యుద్ధం సా.పూ. 255లో జరిగింది. అది భారతదేశ చరిత్రలో ఒక ప్రధాన ఘట్టం. తరువాత అశోకుడు యుద్ధ మార్గాన్ని విడచి ధర్మాన్ని, శాంతిని ప్రధాన పాలనా విధానాలుగా చేసుకున్నాడు. అశోకుని సామ్రాజ్యం క్షీణించి కళింగ స్వతంత్య్ర రాజ్యమయ్యింది. స్వతంత్య్రాన్ని ప్రకటించుకున్న మొదటి రాజు ఎవరనేదానిమీద భిన్నాభిప్రాయాలు ఉన్నాయి. కళింగుల గురించి తెలుస్తున్న చరిత్ర అంతా, హాతిగుంఫా శాసనం నుండే సేకరించడింది ఇది ఖారవేలుని పరిపాలనాకాలంనాటిది.

### పాలకులు
* ఖేమ్ రాజ లేదా క్షేమరాజు
* వుధ రాజ లేదా వృద్ధరాజు
* ఖారవేల లేదా భిక్కు/భిక్షురాజు - ఈ వంశస్థులలో ప్రముఖుడు **ఖారవేలుడు**. హాతిగుంఫా శాసనం వల్ల ఇతడు చరిత్రలో ప్రసిద్ధిచెందాడు. పాటలీపుత్రాన్ని పాలిస్తున్న పుష్యమిత్రుని ఓడించి మౌర్య రాజులు అంతకుముందు తీసుకువెళ్ళిన జైన విగ్రహాలను తిరిగి కళింగ రాజ్యానికి తీసుకొచ్చాడు.
* వక్రదేవ/కుడేపసిరి
* వడూఖ/బడుఖ

## శాతవాహనులతో యుద్ధాలు
ఖారవేలునికి, అతని సమకాలీనుడైన శాతవాహన రాజు శాతకర్ణి జరిగిన యుద్ధంలో పిథుండ నగరాన్ని ఖారవేలుడు నాశనం చేశాడని హథీగుంఫ శాసనం (సా.పూ. 183) ద్వారా తెలుస్తుంది. అయితే ఆ యుద్ధంలో ఖారవేలుడు విజయం సాధించాడని చెప్పలేం "శాతకర్ణిని లక్ష్యం చేయక ఖారవేలుని సైన్యాలు కణ్ణబెణ్ణానది (కృష్ణానది) వరకు పురోగమించి ముషికనగరాన్ని హడలుకొట్టినాయట. "ఏమయినా తరచూ కళింగుల మధ్య, శాతవాహనుల మధ్య జరిగిన యుద్ధాలవల్ల తీరాంధ్రప్రాంతం కొంత కళింగుల వశమయ్యింది. ఆంధ్రులకు చాలా నష్టం జరిగింది. పిథుండ నగగరం బహుశా "ప్రతిపాలపురం" లేదా భట్టిప్రోలు అయ్యి ఉండవచ్చును. ఖారవేలుడు సర్వ రాష్ట్రిక, భోజక ప్రభువులను ఓడించాడు. అంగ వంగ దేశాలనుండి రత్నాలు తెచ్చాడు.

## మతం
పరమతసహనాన్ని పాటించిన మహామేఘవాహనులు., జైనమతాన్ని పోషించినట్టు తెలుస్తుంది.

## చిత్రమాలిక

Image:Hathigumpha inscription.JPG|ఖారవేలుని హాతిగుంఫా శాసనం 
Image:Hathigumpha.JPG|భువనేశ్వర్ వద్ద ఉన్న ఉదయగిరి కొండల్లో హాతిగుంఫా


## మూలాలు

## ఇతర లింకులు
* Map of India depicting Maha-Meghavahana kingdom 

వర్గం:చరిత్ర
సోలంకీలు

భారతదేశంలోని, గుజరాత్ ప్రాంతాన్ని సా.శ. 950-1300 మధ్యకాలంలో పరిపాలించిన ఒక రాజవంశం, **సోలంకీలు**. వీరిని గుజరాత్ చాళుక్యులుగా, సోలంకీ రాజపుత్రులుగా కూడా పిలుస్తారు. అల్లావుద్దీన్ ఖిల్జీ గుజరాత్ ను ఆక్రమించినపుడు, ఈ రాజవంశం అంతరించింది. వీరి కులదేవం, ప్రభాసతీర్థం వద్దనున్న సోమనాధుడు.
.

సోలంకీ/చాళుక్య అనే తెగ 36 రాజపుత్ర తెగలలో ఒకరు.

## పరిపాలనాకాలం
వీరి పరిపాలనాకాలంలో గుజరాత్ హిందూమహాసముద్రం ద్వారా సాగిన వ్యాపారానికి కేంద్రంగా ఉండేది. అప్పటి రాజధాని అంహిలవాడ (నేటి పాటణ్), 100000 జనాభాతో, ఆనాటి భారతీయ పెద్ద నగరాలలో ఒకటి. వీరి కాలంలోనే, సుప్రసిద్ధ సోమనాధ్ దేవాలయాన్ని గజనీ మహమ్మద్ సా.శ.1026లో కొల్లగొట్టాడు. సా.శ. 1243 అనంతరం, సోలంకీలు గుజరాత్ ప్రాంతంపైన నియంత్రణ కోల్పోయారు. వీరి సామంతులైన వాఘేలాలు, స్వతంత్రించారు. ఈ వాఘేలాలు దేవగిరిని పాలించిన యాదవులకు సామంతులైనారు.

### మూలరాజు
సా.శ. 940-41 కాలంలో మూలరాజు అనహిలపటకం రాజధానిగా స్వతంత్ర రాజ్యాన్ని స్థాపించాడు.

### భీమదేవ - 1

మూలరాజు అనంతరం భీమదేవుడు-1 రాజ్యానికి వచ్చాడు. మొధేరాలోని సూర్యదేవాలయాన్ని, నిర్మింపజేశాడు. ఈతని భార్య, ఉదయమతీ దేవి రాణి కీ వావ్ (రాణిగారి బావి) ని నిర్మింపజేసింది.

### కరణదేవ - 1
భీమదేవుని అనంతరం వచ్చిన రాజు, కరణదేవుడు - 1. ఈతడు భిల్లులను ఓడించి, కర్ణావతి (నేటి అహ్మదాబాద్) నగరాన్ని నిర్మించాడు. కరణదేవ - మీనలదేవి ల కొడుకు, సిద్ధరాజ జయసిన్హ్

### సిద్ధరాజ జయసిన్హ్
సిద్ధరాజ జయసిన్హ్ అర్థశతాబ్దంపైగా పాలించడమే కాక, మాళవ రాజ్యాన్ని ఆక్రమించి సామ్రాజ్యంగా మార్చాడు. సిద్ధాపూర్ వద్దన ఈతడు కట్టించిన రుద్రమహాకాల ఆలయం, ఆనాటి శిల్పకళలని చూపుతుంది.

### కుమారపాల
సిద్ధరాజు అనంతరం వచ్చిన కుమారపాలుడు సా.శ. 1143 నుండి 1174 వరకూ, 31 సంవత్సరాలు పాలించాడు. సోమనాధ్ ఆలయాన్ని పునర్నిర్మించాడు.

### బాల మూలరాజు
అనంతరం, బాల మూలరాజు ఘోరీ మహమ్మద్ దాడులని తిప్పికొట్టగలిగాడు.

## అనంతరం

సోలంకీల పాలన అంతమైన పిదప, వాఘేలాలు గుజరాత్ ప్రాంతాన్ని 76 సంవత్సరాలు పాలించారు. వారిలో చివరివాడైన కరణదేవుని, సా.శ. 1297లో అల్లావుద్దీన్ ఖిల్జీ ఓడించి., ఆ ప్రాంతాన్ని ఢిల్లీ ఏలుబడిలోని తీసుకుని వచ్చాడు.

## చిత్రమాలిక

File:Rani ki vav 02.jpg|భీమదేవ-1 భార్య ఉదయమతి నిర్మింపజేసిన, రాణి కీ వావ్ (రాణిగారి బావి)
File:Rani Ki Vav, Above View.JPG|పై నుంచి చూసినపుడు రాణి కీ వావ్
File:Rani ki Vav Vishnu.jpg|రాణి కీ వావ్ లోపల విష్ణు శిల్పం

## ఇవి కూడా చూడండి
* రాణి కీ వావ్

## మూలాలు
మేడవరం రామబ్రహ్మశాస్త్రి

**మేడవరం రామబ్రహ్మశాస్త్రి** తెలుగు కవి, పండితుడు. ఆయన ప్రముఖ కవి బలిజేపల్లి లక్ష్మీకాంతం కోరిక మేరకు ఆయన లక్ష్మీకాంతం ప్రారంభించి అసంపూర్తిగా వదిలివేసిన **సుందరకాండము** కావ్యం పూర్తిచేశారు. ప్రసిద్ధ కవి, పండితుడు వేలూరి శివరామ శాస్త్రికి శిష్యుడైన మేడవరం రామబ్రహ్మశాస్త్రి సంస్కృతాంధ్రాల్లో మంచి పండితునిగా పేరొందారు. మేడవరం రామబ్రహ్మశాస్త్రి సుందరకాండముతో పాటుగా జగన్నాథ పండితరాయలు రచించిన భామినీ విలాసం అనే గ్రంథాన్ని సూక్తి సుధ పేరుతో అనువదించారు. పుత్రసంతానం లేని శాస్త్రి తన సుందరకాండనే పుత్రునిగా పేర్కొనేవారు. దురదృష్టవశాత్తూ ఆయన మరణించాకా కానీ ఆయన శిష్యుల చొరవతో సుందరకాండము ముద్రణ పొందలేదు.
## బాల్యం, విద్యాభ్యాసం
మేడవరం రామబ్రహ్మశాస్త్రి 1885లో నెల్లూరు జిల్లాకు చెందిన కంకణంపాటి అగ్రహారంలో వేంకట సుబ్బమ్మ, సుబ్బశాస్త్రి దంపతులకు జన్మించారు. రామబ్రహ్మశాస్త్రి ప్రముఖ పండితుడు, రచయిత వేలూరి శివరామ శాస్త్రి వద్ద సంస్కృత వ్యాకరణం అభ్యసించారు.

## వృత్తి, వ్యక్తిగత జీవితం
మేడవరం రామబ్రహ్మశాస్త్రి ఉపాధ్యాయవృత్తి చేపట్టి కర్నూలు పట్టణంలో స్థిరపడ్డారు. ఆయన ప్రస్తుతపు కర్నూలు స్టేడియం ప్రాంతంలో నివాసం ఉండేవారు. కర్నూలు పురపాలకసంఘ ఉన్నత పాఠశాలలో సంస్కృతం, తెలుగు ఉపాధ్యాయునిగా పనిచేశారు. ఆయనకు వయసు మీద పడేవరకూ సంతానం లేకపోయి, వార్ధక్యంలో ఓ కుమార్తె జన్మించింది. కుమారులు లేని రామబ్రహ్మశాస్త్రి తన సుందరకాండనే కొడుకుగా భావించేవారు. అటువంటి కావ్యం ఆయన మరణానంతరమే ముద్రణ పొందడం ఆయన జీవితంలోని ఒక విషాదం. మేడవరపు రామబ్రహ్మశాస్త్రి 1966-67 మధ్య కాలంలో మరణించారు.

## రచనా రంగం
తెలుగు సాహిత్యంలో సుప్రసిద్ధుడైన బలిజేపల్లి లక్ష్మీకాంతం వాల్మీకి రామాయణంలోని సుందరకాండాన్ని తెలుగులో కావ్యంగా రాయాలని ప్రయత్నించి కొంతవరకూ రాశారు. తెలియని కారణాల వల్ల అసంపూర్ణంగా వదిలేశారు. ఆ తర్వాత స్వయంగా కర్నూలులో రామబ్రహ్మశాస్త్రిని కలిసి తన సుందరాకాండను పూర్తిచేయమని కోరారు. దాంతో రామబ్రహ్మశాస్త్రి సుందరకాండ పూర్తిచేశారు. కొడుకులు లేని రామబ్రహ్మశాస్త్రి తన సుందరాకాండనే కుమారునిగా భావించేవారు. ఆయన మరణానంతరం ఆయన విద్యార్థులు చందాలు వేసుకుని సుందరాకాండ ప్రచురించారు. జగన్నాథ పండితరాయలు రాసిన భామినీ విలాసం అనే సుప్రసిద్ధ సంస్కృత కావ్యాన్ని రామబ్రహ్మశాస్త్రి **సూక్తిసుధ**గా తెనిగించారు. అయితే గొప్ప పాండిత్యం, వ్యుత్పత్తి ఉండి కూడా రామబ్రహ్మశాస్త్రి రచన రంగంపై తగినంతగా దృష్టి పెట్టకపోవడంతో తగినన్ని రచనలు చేయలేదని కర్నూలు జిల్లా రచయితల చరిత్ర రాసిన కె.ఎన్.ఎస్.రాజు పేర్కొన్నారు.

## ప్రాచుర్యం
మేడవరం రామబ్రహ్మశాస్త్రి సాహిత్యరంగంలో చక్కగా తెనిగించగల కవిగా ప్రఖ్యాతులయ్యారు. ఆ క్రమంలోనే తన కావ్యాన్ని పూరించమని బలిజేపల్లి లక్ష్మీకాంత కవి కోరారు. భామినీ విలాసాన్ని ఆంధ్రీకరిస్తూ రాసిన సూక్తిసుధ ప్రముఖ కవులు, విమర్శకుల ప్రశంసలు పొందింది. ప్రముఖ పండితుడు దివాకర్ల వెంకటావధాని ఈ కావ్యాన్ని గురించి - "పండితరాయల శ్లోకము లందలి రసభావములను, ధ్వన్యన్యోక్తి విలాసములను, పదప్రయోగాచిత్యమును జక్కగా పరిశీలించి మూలమునకే విధమునను దీసిపోనట్లుగా వారీ యనువాదమును సాగించినారు. ప్రతి పద్యము సరసమైన లలిత సుందర పదప్రయోగ భాసురమై, ప్రౌఢమై హృదయము నానంద తుందిలము గావించినది" అని ప్రశంసించారు. జ్ఞానపీఠ పురస్కార గ్రహీత విశ్వనాథ సత్యనారాయణ "భామినీ విలాసమునకు మరికొన్ని యాంధ్రీకరణములు కలవు. వానిలో నిది విశిష్ట లక్షణము కలది" అని సూక్తిసుధ విశిష్టత వివరించారు.

ఆయన గద్వాల, వనపర్తి, దైవందిన్నె మొదలైన సంస్థానాలకు వెళ్ళి పాండిత్యాన్ని కనబరచి, సంస్థానాధీశుల సత్కారాలు, బహుమానాలు పొందేవారు.

## మూలాలు

వర్గం:1885 జననాలు
వర్గం:కర్నూలు జిల్లా కవులు
వర్గం:తెలుగు పండితులు
వర్గం:తెలుగు కవులు
భారతీయ రైల్వేలు సంపర్క్ క్రాంతి ఎక్స్‌ప్రెస్ రైళ్లు జాబితా

ఈ వ్యాసం భారత దేశము లోని భారతీయ రైల్వేలు లోని సంపర్క్ క్రాంతి ఎక్స్‌ప్రెస్ రైళ్లు జాబితాను కలిగి ఉంది.
## సంపర్క్ క్రాంతి ఎక్స్‌ప్రెస్
# 12122 మధ్య ప్రదేశ్ సంపర్క్ క్రాంతి ఎక్స్‌ప్రెస్
# 12217 కేరళ సంపర్క్ క్రాంతి ఎక్స్‌ప్రెస్
# 12218 కేరళ సంపర్క్ క్రాంతి ఎక్స్‌ప్రెస్
# 12565 బీహార్ సంపర్క్ క్రాంతి ఎక్స్‌ప్రెస్
# 12448 ఉత్తర ప్రదేశ్ సంపర్క్ క్రాంతి ఎక్స్‌ప్రెస్
# 12448 స్లిప్ ఉత్తర ప్రదేశ్ సంపర్క్ క్రాంతి స్లిప్ ఎక్స్‌ప్రెస్
# 12449 గోవా సంపర్క్ క్రాంతి ఎక్స్‌ప్రెస్
# 12450 గోవా సంపర్క్ క్రాంతి ఎక్స్‌ప్రెస్
# 12630 కర్ణాటక సంపర్క్ క్రాంతి ఎక్స్‌ప్రెస్
# 12652 తమిళనాడు సంపర్క్ క్రాంతి ఎక్స్‌ప్రెస్
# 12708 ఆంధ్ర ప్రదేశ్ సంపర్క్ క్రాంతి ఎక్స్‌ప్రెస్
# 12824 ఛత్తీస్గఢ్ సంపర్క్ క్రాంతి ఎక్స్‌ప్రెస్
# 12908 మహారాష్ట్ర సంపర్క్ క్రాంతి ఎక్స్‌ప్రెస్
# 12918 గుజరాత్ సంపర్క్ క్రాంతి ఎక్స్‌ప్రెస్
# 22448 ఉత్తర ప్రదేశ్ సంపర్క్ క్రాంతి ఎక్స్‌ప్రెస్
# 22685 యశ్వంత్పూర్ - చండీగఢ్ సంపర్క్ క్రాంతి ఎక్స్‌ప్రెస్
# 22686 చండీగఢ్ - యశ్వంత్పూర్ సంపర్క్ క్రాంతి ఎక్స్‌ప్రెస్

వర్గం:జాబితాలు
వర్గం:భారతీయ రైల్వేలు ప్రయాణీకుల రైళ్లు
వర్గం:భారతీయ రైల్వేలు సంబంధిత జాబితాలు
వర్గం:భారతదేశానికి సంబంధించిన జాబితాలు
అమర్‌నాథ్ (నటుడు)

**అమర్‌నాథ్** తెలుగు చలనచిత్ర రంగంలో 1950వ దశకంలో ఒక వెలుగు వెలిగిన నటుడు. 
## జీవిత విశేషాలు
అమర్‌నాథ్ అసలు పేరు మానాపురం సత్యనారాయణ పట్నాయక్. ఇతడు విశాఖపట్నానికి చెందినవాడు. ఇతడు 1925లో జన్మించాడు. ఇతడికి చిన్నతనం నుండే నటన, సంగీతాల పట్ల మక్కువ ఉండేది. వాటిలో విశేషమైన కృషి చేశాడు. సంగీతంలో బాగా కృషి చేసి లలితసంగీత కచేరీలు ఇచ్చేవాడు. మధురమైన కంఠస్వరంతో శ్రోతలను రంజింప చేసేవాడు. నాటకాలలో ప్రధానపాత్రలలో నటించి పెద్దల మెప్పులను సంపాదించుకున్నాడు. హాస్యరసంతో కూడిన గీతాలను రచించి స్వరపరిచి గ్రామ్‌ఫోన్ రికార్డులను ఇచ్చాడు. 1950లలో ఎం.ఎస్.పట్నాయక్ పేరుతో ఇచ్చిన రికార్డులకు మంచి గిరాకీ ఉండేది. ఇతడు ఇంటర్మీడియట్ వరకు మాత్రమే చదివాడు. చదువు తరువాత విశాఖపట్నం లోని ఫుడ్ కార్పొరేషన్ ఆఫ్ ఇండియాలో గుమాస్తాగా పనిచేశాడు.

## సినిమా రంగం
thumb|342x342px|అమరసందేశం చిత్రంలో అమర్‌నాథ్
భారత ఆహార సంస్థలో పనిచేస్తూ ఇతడు సినిమా అవకాశాలకోసం ప్రయత్నించాడు. జి.కె.మంగరాజు, ఎం.ఎస్.నాయక్ ఇతనికి సహకరించి కొందరు నిర్మాతలకు సిఫారసు చేశారు. ఫలితంగా ఇతడికి 1953లో అమ్మలక్కలు, నా చెల్లెలు చిత్రాలలో నటించడానికి అవకాశం లభించింది. ఈ చిత్రాలు నిర్మాణదశలో ఉన్నప్పుడే ఇతడి నటనాశక్తిని గమనించి నిర్మాతలు ఇతడిని తమ చిత్రాలలో నటించడానికి ఒప్పందం కుదుర్చుకున్నారు. ఆదుర్తి సుబ్బారావు దర్శకత్వంలో వచ్చిన అమర సందేశం చిత్రంలో ఇతడికి నాయకపాత్ర లభించింది. ఇతడు మగవారి మాయలు అనే సినిమాను నిర్మించాడు. అది ఆర్థికంగా పరాజయం పాలయింది. తరువాత ఇతనికి సినిమా అవకాశాలు సన్నగిల్లి తెరమరుగు అయ్యాడు. 1973లో అమరచంద్ర మూవీస్ అనే సంస్థను స్థాపించి బాలయోగి అనే సినిమా నిర్మాణాన్ని ప్రారంభించాడు. ఈ సినిమాలో ఇతడు, విజయనిర్మల నాయకానాయికలు. అయితే ఆర్థిక ఇబ్బందులవల్ల ఈ సినిమా నిర్మాణం పూర్తి కాలేదు. ఇతని సంతానం రాజేష్, శ్రీలక్ష్మి చిత్రసీమలో నటీనటులుగా రాణిస్తున్నారు. ఇతని సోదరుడు మానాపురం అప్పారావు సినిమా దర్శకుడు.
### నటించిన సినిమాల జాబితా

* అమ్మలక్కలు (1953)
* చండీరాణి (1953)
* పిచ్చి పుల్లయ్య (1953)
* లక్ష్మి (1953)
* అమర సందేశం (1954)
* చక్రపాణి (1954)
* ఆడబిడ్డ (1955)
* సంతానం (1955)
* చెరపకురా చెడేవు (1955)
* వదినగారి గాజులు (1955)
* కనకతార (1956)
* చింతామణి (1956)
* పెంకి పెళ్లాం (1956)
* అక్కచెల్లెళ్లు (1957)
* వద్దంటే పెళ్ళి (1957)
* వరుడు కావాలి (1957)
* సతీ అనసూయ (1957)
* స్వయం ప్రభ (1957)
* సతీ సుకన్య (1959)
* మగవారి మాయలు (1960)
* దక్షయజ్ఞం (1962)
* పరువు ప్రతిష్ఠ (1963)

## మరణం
ఇతడు 1980, ఫిబ్రవరి 22వ తేదీన స్వర్గస్థుడయ్యాడు.
## మూలాలు

వర్గం:1925 జననాలు
వర్గం:1980 మరణాలు
వర్గం:సినిమా నటులు
వర్గం:విశాఖపట్నం జిల్లా సినిమా నటులు
వర్గం:విశాఖపట్నం జిల్లా గాయకులు
వర్గం:పేరు మార్చుకున్న ఆంధ్రప్రదేశ్ వ్యక్తులు
కైరం భూమాగౌడ్

**కైరం భూమాగౌడ్** తెలంగాణ గర్వించదగిన వాగ్గేయకారుడు. కల్లుకుండలపైన కవిత్వం వ్రాశాడు. భూమాదాసుగా నిమప్రసిద్ధికెక్కాడు.తెలంగాణా లో గౌడ కులం లో జన్మించినాడు  

## జీవిత విశేషాలు
ఇతడు 1876లో కైరం రాజమల్లు, లింగమ్మ దంపతులకు గౌడ కుటుంబంలో జన్మించాడు. ఆ కాలంలో తెలంగాణా ప్రాంతం నిజాం పరిపాలనలో ఉండేది. ఊళ్లలో పాఠశాలలు ఉండేవి కావు. ఉన్నా ఉర్దూ తప్ప తెలుగు బోధించేవారు కాదు. గౌడులంటే తెలంగాణా ప్రాంతంలో కల్లుగీత కార్మికులు. .ఆర్థిక ఇబ్బందుల వలన అందు చేత ఇతడికి బాల్యంలో చదివే అవకాశం లేక చిన్నతనంలోనే కుండ, నిచ్చెన పట్టుకుని గీతకార్మికుడిగా మారాడు. ఇతడు 10 యేళ్ల వయసులో ఉన్నప్పుడు ఆ ప్రాంతానికి శ్రీ పెరుంబుదూరు నించి ఒక వైష్ణవస్వామి వచ్చాడు. ఆయన ఆధ్యాత్మిక ప్రవచనాలకు ముగ్ధులైన ప్రజలు స్వచ్ఛందంగా శంఖు చక్రాలు భుజాలపై వేయించుకుని వైష్ణవభక్తులైపోయారు.  అలా వైష్ణవమతం స్వీకరించిన వారిలో కైరం భూమాగౌడ్ ఒకడు. మతం ఐతే స్వీకరించాడు కానీ డొక్కశుద్ధి లేదు. పైగా వైష్ణవ ప్రవచనాలు ఎక్కువభాగం తమిళంలోనూ, మిగతావి సంస్కృతంలోనూ ఉండేవి. అయినా పట్టుపట్టి సన్నని ఇసుకపై కర్రపుల్లలతో అక్షరాలు దిద్దడం ప్రారంభించాడు. పట్టుదలతో అక్షరాలనే కాదు కవిత్వం వ్రాయడం నేర్చుకున్నాడు. పాలబలపం పట్టుకుని తాటి చెట్లు ఎక్కి నల్లని కుండపై తెల్లని కవిత్వం వ్రాసేవాడు. తాటితోపు ఇతని కవిత్వంతో నారాయణవనం అయిపోయేది. అలా పెరిగి పెద్దయ్యాడు. నర్సుబాయితో వివాహం అయ్యింది. భూమాగౌడ్ కాస్తా 'భూమాదాసు'గా మారిపోయాడు. సంసారాన్ని పట్టించుకోకుండా వైష్ణవభక్తుల చుట్టూ తిరుగుతూ, వారినుండి కొత్త విషయాలు నేర్చుకుంటూ ఉండేవాడు. తిరునగరి నరసింహదాసు, జంకి కిష్టయ్య, ఆకుల వెంకటి మొదలైన కవులతో స్నేహం చేస్తూ వైష్ణవ గీతాలు వ్రాస్తూ, ఆలపించేవాడు. ఇతడు బోర్నపల్లి సంస్థానంలో చెన్నమనేని యతిరాజా ఆశ్రయం పొందాడు. ఆ సంస్థానంలో భాగవత సప్తాహాలను నిర్వహించేవాడు. ఊరుపేరు మార్చి జగన్నాథపురం అనీ, చెరువుకు సత్యభామ చెరువు అనీ పేరుపెట్టాడు. 

భూమాదాసుకి సాహిత్యంతోనే కాదు ఆయుర్వేద వైద్యంలోనూ ప్రవేశం ఉంది. దీర్ఘ తలనొప్పితో బాధపడేవారికి, చర్మవ్యాధులతో బాధపడేవారికి, మొండి వ్యాధులున్నవారికి ఉపశమనం కలిగించేవాడు. భస్మాలు, లేహ్యాలు తయారు చేసేవాడు.అన్ని కులాల వారిని అదరించినాడు
## వరకవి
భూమాదాసు వేములవాడ భీమకవి లాగా శాపానుగ్రహ సమర్థుడని అంటారు. ఒకసారి ఆ ఊరి దొర లక్ష్మారెడ్డి ఇతడినీ, ఇతడి భక్తబృందాన్నీ కొట్టి మిట్టమధ్యాహ్నం వీపుల మీద బండలు పెట్టి మోయించాడట. దానితో ఇతనికి కోపం వచ్చి

అవనిన్ కడుపాతకుడీ 
భువినేలిన లక్ష్మరెడ్డి బూడిదయగునే
కవిగా వాని శపించితి
కవితిట్టును పాముకాటు కట్టి కడుపురా

అని అన్నాడు. తర్వాత లక్ష్మారెడ్డికి కుష్టురోగం వచ్చి, పురుగులు పట్టి చనిపోయాడని ప్రతీతి. అప్పటి నుండి ఇతడిని వరకవి భూమాదాసు అని పిలవడం మొదలుపెట్టారు.
## రచనలు
ఇతడు చాలా చాటువులు వ్రాశాడు. తన రచనలలో ఆధ్యాత్మికతను, సామాజిక స్పృహను కలగలిపి రామశతకం, తిరునామాలు, జానపదాలు, మంగళహారతులు, కృష్ణచెలిమి వంటి ఎన్నో రచనలు చేశాడు.
వర్ణ సంకరాన్ని తన కీర్తనలో ఇలా తూర్పారపడుతున్నాడు.

తండ్రి మధ్వాచారి తనయుడు భట్రాజు
జనని రామానుజజాతి పడతి
ఆలు కోమటిజాతి - అక్క జంగమురాలు
బావగారిది లింగ బలిజె కులము
తను కూచిమతము తమ్ముడు పాడ్యుండు
సర్వేశ్వరమతము - షడ్డకునిది
ఆడబిడ్డ సుకారి - అల్లుండు పింజారి
మరదలు కొడలు మారువాడి!

## మరణము
ఇతడు పుష్య శుద్ధ పౌర్ణమి నాడు స్వర్గస్థుడయ్యాడు.

## మూలాలు

వర్గం:వాగ్గేయ కారులు
వర్గం:తెలంగాణ కవులు
వర్గం:వైష్ణవమత ప్రబోధకులు
వర్గం:1876 జననాలు
వ్రాసిన రామచంద్రు కథ (పద్యం)

**వ్రాసిన రామచంద్రు కథ** మొదలుగా కలిగిన పద్యం 20వ శతాబ్దపు తెలుగు సాహిత్యంలో అత్యంత ప్రాచుర్యం పొందిన పద్యాల్లో ఒకటి. దీన్ని విఖ్యాత తెలుగు కవి, రచయిత, పండితుడు విశ్వనాథ సత్యనారాయణ రచించారు. ఆయన రచించిన మహాకావ్యం **[[రామాయణ కల్పవృక్షం]]**లోని అవతారికలోనిది ఈ పద్యం. తాను రామాయణ కల్పవృక్షాన్ని ఎందుకు వ్రాస్తున్నానన్న విషయాన్ని తెలియజేస్తూ సాగే ఈ పద్యంలో ఆయన చెప్పిన **జీవుని వేదన** అన్న ప్రతిపాదన అత్యంత ప్రాచుర్యం పొందింది.
## పద్యం
వ్రాసిన రామచంద్రు కథ వ్రాసితివంచనిపించుకో వృథా
యాసముగాక కట్టుకథ లైహికమా పరమా యటంచు దా
జేసిన తండ్రి యానతియు జీవునివేదన రెండు నేకమై
నా సకలోహవైభవ సనాథము నాథుకథన్ రచించెదన్

## తాత్పర్యం
రాసిన రామచంద్రుని కథనే రాశానని అనిపించుకో కానీ, ఇప్పుడు రాసే కట్టుకథలు ఇహమా, పరమా అంటూ తండ్రి ఇచ్చిన ఆజ్ఞ, జీవునివేదన - రెండూ ఒక్కటైనాయి. నా సకలమైన ఊహల వైభవానికి ఆటపట్టుగా నా నాథుడు, శ్రీరాముని కథని రాస్తాను. (అని కవి చెప్తున్నారు)
## నేపథ్యం
చిన్నతనంలో విశ్వనాథ సత్యనారాయణ రాసిన కవిత్వం చదివిన ఆయన తండ్రి శోభనాద్రి వాటిని అంతగా ఇష్టపడేవారు కాదు. అతనికి జంటగా రాసే మరో కవి కవితలు మాత్రం నచ్చేవి. విశ్వనాథ శోభనాద్రి మంచి భక్తులు కూడా కావడంతో తన కొడుకుతో ఆ చిన్నతనంలో, "ఈ అల్లిబిల్లి కథలు రాస్తే కూడా గుడ్డా, ముక్తా మోక్షమా. రాసేదేదో రామాయణమే రాయి" అంటూ ఆజ్ఞాపించారు. ఆపైన తన జీవుని వేదన కూడా దానికి కలవడంతో తండ్రి కోరిన 15-20 ఏళ్ళ తర్వాత రామాయణ కల్పవృక్షం రాయడం ప్రారంభించారు. ఆపైన మరో 20 సంవత్సరాలకు ఆ మహాకావ్యాన్ని పూర్తిచేశారు. ఆ క్రమంలో ఈ కావ్యాన్ని రాయడానికి తన ప్రేరణ ఏమిటో అవతారికలోని ఈ పద్యంలో రాసుకున్నారు.

## ప్రాచుర్యం
ఈ పద్యం చాలా ప్రాచుర్యం పొందింది. ఇందులో కవి ప్రస్తావించిన **జీవుని వేదన** అన్న అంశాన్ని ఆధారం చేసుకుని ఆయన సాహిత్యాన్ని పలువురు విశ్లేషించారు. ముఖ్యంగా ప్రముఖ విమర్శకులు కోవెల సంపత్కుమారాచార్య జీవుని వేదన అన్న భావన ఆధారంగా విశ్వనాథ రామాయణ కల్పవృక్షాన్ని విశ్లేషించారు. ఆ పదాన్ని ఆధారం చేసుకుని సర్వేతర సాహిత్యాన్ని విశ్లేషించే అలంకారిక శాస్త్ర గ్రంథం కూడా వెలువడింది.
## మూలాలు

వర్గం:పద్యాలు